PATVIRTINTA

Kauno miesto savivaldybės administracijos

2022 m. lapkričio 29 d.

įsakymu Nr. [A-4437](file:///C:\Users\daivcepo\Downloads\a224437.docx)

*Pakeista, 2 ir 3 priedai išdėstyti nauja redakcija Administracijos direktoriaus 2023-03-02 įsakymu Nr. A-*[*764*](file:///C:\Users\2023\Bendri\a230764.docx)

## KAUNO MIESTO SAVIVALDYBĖS ADMINISTRACIJOS VIEŠŲJŲ PIRKIMŲ ORGANIZAVIMO IR KONTROLĖS TVARKOS APRAŠAS

# I SKYRIUS

# BENDROSIOS NUOSTATOS

1. Kauno miesto savivaldybės administracijos viešųjų pirkimų organizavimo ir kontrolės tvarkos aprašas (toliau – Aprašas) reglamentuoja prekių, paslaugų ir darbų viešųjų pirkimų, įskaitant centralizuotus viešuosius pirkimus (toliau – pirkimas), kuriuos, vadovaudamasi Lietuvos Respublikos viešųjų pirkimų įstatymo (toliau – Viešųjų pirkimų įstatymas) 82 ir 821 straipsniais, Kauno miesto savivaldybės administracija (toliau – KMSA) atlieka kaip centrinė perkančioji organizacija (toliau –KMSA CPO) savo vardu ir savo naudai ir (ar) Kauno miesto savivaldybės (toliau – Savivaldybė) kontroliuojamų (valdomų) perkančiųjų organizacijų (biudžetinių ir viešųjų įstaigų, akcinių bendrovių, uždarųjų akcinių bendrovių, asociacijų, savivaldybės įmonių, kurių steigėja, akcininkė, narė, savininkė ar dalininkė yra Savivaldybė, išskyrus sveikatos apsaugos srityje veikiančias įstaigas), t. y. pavaldžių perkančiųjų organizacijų (toliau – PPO), vardu (esant įprastam centralizuotam pirkimui) ir jų naudai, planavimo, organizavimo, atlikimo ir kontrolės tvarką, KMSA, KMSA CPO, PPO teises, pareigas, bendradarbiavimą ir atsakomybę.

***Pakeitimai:***

*Administracijos direktoriaus 2023-03-02 įsakymo Nr. A-*[*764*](file:///C:\Users\2023\Bendri\a230764.docx) *redakcija*

2. Viešieji pirkimai privalo būti atliekami laikantis Aprašo nuostatų, vadovaujantis Viešųjų pirkimų įstatymu, Lietuvos Respublikos Vyriausybės nutarimais, Viešųjų pirkimų tarnybos direktoriaus įsakymais ir kitais viešuosius pirkimus reglamentuojančiais teisės aktais. KMSA CPO, KMSA ir Savivaldybės biudžetinės ir viešosios įstaigos privalo laikytis Aprašo reikalavimų, kitos PPO turi teisę vadovautis Aprašo nuostatomis.

3. Pagrindinės Apraše vartojamos sąvokos:

3.1. **Centralizuotas pirkimas** – centrinės perkančiosios organizacijos (KMSA CPO, CPO LT) atliekama prekių, paslaugų ar darbų viešojo pirkimo procedūra KMSA ir (ar) PPO vardu ir jos (jų) naudai. Atlikusi centralizuotą pirkimą, centrinė perkančioji organizacija sudaro preliminariąją pirkimo sutartį, sukuria dinaminę pirkimo sistemą, o jų pagrindu KMSA, PPO atitinkamai sudaro pagrindinę sutartį, konkretaus pirkimo sutartį. Centrinei perkančiajai organizacijai atlikus įprastą centralizuotą pirkimą PPO (vienos ar kelių) pavedimu, įprastą pirkimo sutartį su pirkimo laimėtoju sudaro PPO. KMSA CPO atlikus įprastą centralizuotą pirkimą KMSA vardu ir jos naudai, įprastą pirkimo sutartį su pirkimo laimėtoju sudaro KMSA.

3.2. **CPO LT** –Lietuvos Respublikos Vyriausybės sprendimu įsteigta centrinė perkančioji organizacija – viešoji įstaiga CPO LT, vykdanti centralizuotų viešųjų pirkimų veiklą, valdanti ir administruojanti centralizuotų pirkimų katalogą.

3.3. **CPO LT katalogas** – CPO LT prekių (paslaugų, darbų) katalogas, pasiekiamas adresu <https://katalogas.cpo.lt/>.

3.4. **Dokumentų valdymo sistema** (toliau – DVS) – KMSA, KMSA CPO ir PPO naudojama dokumentų valdymo sistema, skirta dokumentams tvarkyti ir veiklai organizuoti.

3.5. **Finansų valdymo ir apskaitos sistemos viešųjų pirkimų valdymo modulis** (toliau – VIPIS) – KMSA (KMSA CPO, PPO) naudojama programinė įranga, skirta pirkimams planuoti, atlikti ir pirkimo sutarčių vykdymui kontroliuoti elektroninėje erdvėje.

3.6. **Inicijavimo paraiška** – nustatytos formos ir turinio dokumentas (įskaitant jo priedus, jei jie pateikiami), kuriame KMSA pirkimo iniciatorius (PPO pirkimo iniciatorius) nurodo pagrindines pirkimo sąlygas (prekių, paslaugų, darbų poreikis, apimtis, terminai, reikalavimai perkamam objektui ir pan.), prie kurio ar kuriame pateikiama techninė specifikacija (techninė užduotis), sutarties projektas (jei parengtas), kiti reikalaujami duomenys, dokumentai ir informacija, kuri pagrindžia jo priimtų sprendimų atitiktį Viešųjų pirkimų įstatymui ir kitų pirkimus reglamentuojančių teisės aktų reikalavimams.

3.7. **Įprastas centralizuotas pirkimas** – centralizuotas pirkimas, kurį PPO (viena ar kelios) paveda atlikti KMSA CPO ir, jai atlikus pirkimo procedūras, PPO sudaro įprastą pirkimo sutartį su pirkimo laimėtoju. KMSA CPO, atlikusi įprastą centralizuotą pirkimą KMSA naudai, įprastą pirkimo sutartį su pirkimo laimėtoju sudaro KMSA.

3.8. **KMSA CPO** – Kauno miesto savivaldybės administracija, Kauno miesto savivaldybės tarybos sprendimu suteikta teise atliekanti centrinės perkančiosios organizacijos funkcijas ir centralizuotus pirkimus KMSA ir (ar) PPO naudai.

3.9. **KMSA CPO pirkimų suvestinė** – CVP IS priemonėmis viešai skelbiama informacija apie visus kalendoriniais einamaisiais metais planuojamus vykdyti KMSA CPO pirkimus, įskaitant centralizuotus pirkimus. Mažos vertės pirkimų įtraukti į KMSA CPO pirkimų suvestinę neprivaloma.

***Papunkčio pakeitimai:***

*Administracijos direktoriaus 2023-03-02 įsakymo Nr. A-*[*764*](file:///C:\Users\2023\Bendri\a230764.docx) *redakcija*

3.10. **KMSA paskirtasis darbuotojas** – KMSA padalinio, inicijavusio pirkimą ir sudariusio viešojo pirkimo–pardavimo sutartį ar vidaus sandorį, vadovo įsakymu paskirtas padalinio darbuotojas, kuris atlieka šias funkcijas:

3.10.1. tarptautinio pirkimo atveju rengia ir teikia Viešųjų pirkimų tarnybai skelbimą apie pagrindinės sutarties sudarymą įsigyjant iš CPO LT katalogo, skelbimą apie viešojo pirkimo–pardavimo sutarties ar preliminariosios viešojo pirkimo–pardavimo sutarties keitimą Viešųjų pirkimų įstatymo 89 straipsnio 1 dalies 2 ir 3 punktuose nurodytais atvejais;

3.10.2. Finansų valdymo ir apskaitos sistemos viešųjų pirkimų valdymo modulyje įveda informaciją apie tarptautinio pirkimo preliminariosios sutarties pagrindu sudarytą pagrindinę sutartį po atliktos atnaujinto ar iš dalies atnaujinto tiekėjų varžymosi procedūros pagal Viešųjų pirkimų įstatymo 78 straipsnio 5 dalies 2 ir 3 punktus, priskirdamas ją prie atitinkamos preliminariosios sutarties, apie sudarytą konkretaus pirkimo sutartį, priskirdamas ją prie atitinkamos dinaminės pirkimo sistemos, ir apie tai informuoja DVS priemonėmis Centrinio viešųjų pirkimų ir koncesijų skyrių tam, kad Centrinio viešųjų pirkimų ir koncesijų skyriaus atsakingas darbuotojas galėtų parengti atitinkamą pirkimo procedūros ataskaitą;

***Papunkčio pakeitimai:***

*Administracijos direktoriaus 2023-03-02 įsakymo Nr. A-*[*764*](file:///C:\Users\2023\Bendri\a230764.docx) *redakcija*

3.10.3. teikia informaciją apie viešojo pirkimo–pardavimo sutarties neįvykdžiusius ar netinkamai ją įvykdžiusius tiekėjus ir šią informaciją pagrindžiančius dokumentus Centriniam viešųjų pirkimų ir koncesijų skyriui Aprašo 80 punkte nustatyta tvarka;

3.10.4. skelbia Centrinėje viešųjų pirkimų informacinėje sistemoje (toliau – CVP IS) pagrindinę sutartį (įskaitant ir sudarytą pagrindinę sutartį, įsigyjant iš centrinės perkančiosios organizacijos (CPO LT, KMSA CPO), konkretaus pirkimo sutartį ir vidaus sandorį, taip pat susitarimus dėl kiekvienos viešojo pirkimo–pardavimo sutarties, išskyrus sudarytą žodžiu, ir vidaus sandorio sąlygų pakeitimo.

3.11. **KMSA pirkimo iniciatorius** – KMSA vadovo įsakymu paskirtas padalinio vadovas, kuris nurodo poreikį viešojo pirkimo būdu įsigyti KMSA ir (ar) PPO reikalingų prekių, paslaugų arba darbų ir parengia jų techninę specifikaciją ir (ar) jos projektą, arba KMSA vadovo įsakymu paskirti padalinio vadovas, kuris nurodo poreikį viešojo pirkimo būdu įsigyti KMSA ir (ar) PPO reikalingų prekių, paslaugų arba darbų, ir padalinio darbuotojas, kuris parengia prekių, paslaugų arba darbų techninę specifikaciją ir (ar) jos projektą.

KMSA vadovo įsakymo dėl KMSA pirkimo iniciatoriaus (-ių) skyrimo projektą kiekvienas padalinys rengia atskirai. Padalinių vadovai yra atsakingi už įsakyme nurodytos informacijos teisingumą bei aktualumą (pasikeitus įsakyme nurodytai informacijai nedelsiant turi būti inicijuojamas įsakymo pakeitimas) ir užtikrina, kad pirkimus inicijuotų tik pirkimo iniciatoriais paskirti darbuotojai.

3.12. **KMSA pirkimų apskaitą tvarkantis asmuo** − KMSA Centrinio viešųjų pirkimų ir koncesijų skyriaus darbuotojas, apskaičiuojantis pirkimo vertę, tvarkantis pirkimų apskaitą.

3.13. **Konfidencialumo pasižadėjimas** – viešojo pirkimo komisijos nario, eksperto, pirkimo iniciatoriaus ar kito asmens rašytinis pasižadėjimas neteikti tretiesiems asmenims informacijos, kurios atskleidimas prieštarautų Viešųjų pirkimų įstatymo reikalavimams, visuomenės interesams ar pažeistų teisėtus viešuosiuose pirkimuose dalyvaujančių tiekėjų ir (arba) perkančiosios organizacijos interesus.

3.14. **Konkretaus pirkimo sutartis** – dinaminės pirkimo sistemos (toliau – DPS) pagrindu sudaroma viešojo pirkimo–pardavimo sutartis.

3.15. **Mažos vertės viešasis pirkimas** (toliau – mažos vertės pirkimas):

3.15.1. supaprastintas pirkimas, kai prekių ar paslaugų pirkimo numatoma vertė yra mažesnė kaip 70 000 Eur (septyniasdešimt tūkstančių eurų) (be pridėtinės vertės mokesčio) (toliau – PVM), o darbų pirkimo numatoma vertė mažesnė kaip 174 000 Eur (vienas šimtas septyniasdešimt keturi tūkstančiai eurų);

***Papunkčio pakeitimai:***

*Administracijos direktoriaus 2023-03-02 įsakymo Nr. A-*[*764*](file:///C:\Users\2023\Bendri\a230764.docx) *redakcija*

3.15.2. supaprastintas pirkimas, atliekamas atskiroms pirkimo dalims, kurių bendra vertė yra mažesnė kaip 58 000 Eur (penkiasdešimt aštuoni tūkstančiai eurų) (be PVM) to paties tipo prekių ar paslaugų  sutarčių vertės, o perkant darbus – mažesnė kaip 145 000 Eur (vienas šimtas keturiasdešimt penki tūkstančiai eurų) (be PVM). Jeigu numatoma pirkimo vertė yra lygi tarptautinio pirkimo vertės ribai arba ją viršija, perkančioji organizacija užtikrina, kad bendra dalių vertė, atliekant mažos vertės ir kitų supaprastintų pirkimų procedūras, būtų ne didesnė kaip 20 procentų bendros visų pirkimo dalių vertės.

3.16. **Nešališkumo deklaracija** – viešojo pirkimo komisijos nario, eksperto, pirkimo iniciatoriaus arba kito asmens pareiškimas raštu, kad jis nešališkas tiekėjams. Nešališkumo deklaraciją privalo užpildyti asmenys, kuriems neprivaloma deklaruoti privačius interesus Viešųjų ir privačių interesų derinimo įstatymo nustatyta tvarka.

***Papunkčio pakeitimai:***

*Administracijos direktoriaus 2023-03-02 įsakymo Nr. A-*[*764*](file:///C:\Users\2023\Bendri\a230764.docx) *redakcija*

3.17. **Numatoma viešojo pirkimo vertė** (toliau – pirkimo vertė) – KMSA (KMSA CPO, PPO) ketinamos sudaryti pirkimosutarties vertė, apskaičiuota vadovaujantis Viešųjų pirkimų įstatymo 5 straipsniu ir Numatomos viešojo pirkimo ir pirkimo vertės skaičiavimo metodika, patvirtinta Viešųjų pirkimų tarnybos direktoriaus 2017 m. birželio 27 d. įsakymu Nr. 1S-94 „Dėl Numatomos viešojo pirkimo ir pirkimo vertės skaičiavimo metodikos patvirtinimo“ (toliau – Numatomos pirkimo vertės skaičiavimo metodika). Pirkimo vertė skaičiuojama imant visas mokėtinas sumas be PVM, į ją įtraukiant visas pirkimo sutarties pasirinkimo ir atnaujinimo galimybes, kurios turi būti aiškiai numatytos pirkimo dokumentuose. Pirkimo vertė skaičiuojama taikant Numatomos pirkimo vertės skaičiavimo metodikos 14.1 papunktį, t. y. einamiesiems finansiniams metams.

3.18. **Pagalbinė viešųjų pirkimų veikla** – pagalbos atliekant viešuosius pirkimus teikimas, įskaitant šią ir kitą veiklą:

3.18.1. techninės infrastruktūros, kuria naudodamasi perkančioji organizacija gali atlikti prekių, paslaugų ar darbų viešųjų pirkimų procedūras arba sudaryti preliminariąsias viešojo pirkimo–pardavimo sutartis, suteikimas;

3.18.2. konsultavimas dėl viešųjų pirkimų procedūrų atlikimo ar dokumentų rengimo;

3.18.3. parengimas atlikti viešuosius pirkimus ir viešųjų pirkimų procedūrų organizavimas.

3.19. **Pagrindinė sutartis** – preliminariosios viešojo pirkimo–pardavimo sutarties pagrindu sudaroma viešojo pirkimo–pardavimo sutartis.

3.20. **Pirkimo dokumentai** – perkančiosios organizacijos pateikiami arba nurodomi dokumentai, kuriuose aprašomi ar nustatomi pirkimo ar jo procedūros elementai: skelbimas apie pirkimą, išankstinis informacinis skelbimas, naudojamas kaip kvietimo dalyvauti pirkime priemonė, techninė specifikacija, aprašomasis dokumentas, viešojo pirkimo–pardavimo sutarties projektas, viešojo pirkimo kandidatų ir dalyvių dokumentų teikimo tvarkos aprašas, informacija apie pirkime taikomus reikalavimus ir (arba) kiti dokumentai, jų paaiškinimai (patikslinimai).

3.21. **Pirkimo organizatorius** – KMSA vadovo įsakymu paskirtas KMSA darbuotojas, kuris Mažos vertės pirkimų tvarkos aprašo, patvirtinto Viešųjų pirkimų tarnybos direktoriaus 2017 m. birželio 28 d. įsakymu Nr. 1S-97 „Dėl Mažos vertės pirkimų tvarkos aprašo patvirtinimo“, nustatyta tvarka ir Apraše nustatytais atvejais organizuoja ir atlieka mažos vertės pirkimus, įskaitant ir PPO pavedimu centralizuotus mažos vertės pirkimus, taip pat atlieka DPS pagrindu konkretaus pirkimo procedūras ir pagal preliminariąjąviešojo pirkimo–pardavimo sutartį atlieka atnaujinto tiekėjų varžymosi procedūras, pirkimus Viešųjų pirkimų įstatymo 72 straipsnio 3 dalyje nustatytais atvejais, kai tokiems pirkimams nesudaroma viešojo pirkimo komisija.

***Papunkčio pakeitimai:***

*Administracijos direktoriaus 2023-03-02 įsakymo Nr. A-*[*764*](file:///C:\Users\2023\Bendri\a230764.docx) *redakcija*

3.22. **Pirkimų planas** – Apraše nustatyta tvarka parengtas ir atitinkamai KMSA (PPO) vadovo ar jo įgalioto asmens patvirtintas einamaisiais kalendoriniais metais KMSA (PPO) planuojamų atlikti pirkimų sąrašas, rengiamas VIPIS dalyje „Pirkimai“, ir KMSA CPO pirkimų sąrašas, rengiamas VIPIS dalyje „Centralizuoti pirkimai“. Mažos vertės pirkimų įtraukti į pirkimų planą neprivaloma.

***Papunkčio pakeitimai:***

*Administracijos direktoriaus 2023-03-02 įsakymo Nr. A-*[*764*](file:///C:\Users\2023\Bendri\a230764.docx) *redakcija*

3.23. **PPO decentralizuotas pirkimas** – PPO savarankiškai atliekamas pirkimas, kai Viešųjų pirkimų įstatymo 82 straipsnio 1 dalies reikalavimas pirkimą atlikti jame nurodytu būdu nėra privalomas.

3.24. **PPO pirkimų suvestinė** – CVP IS priemonėmis viešai skelbiama informacija apie visus einamaisiais kalendoriniais metais planuojamus atlikti PPO pirkimus, įskaitant centralizuotus pirkimus, kuriuos numatoma atlikti per CPO LT, KMSA CPO. Mažos vertės pirkimų įtraukti į PPO pirkimų suvestinę neprivaloma.

***Papunkčio pakeitimai:***

*Administracijos direktoriaus 2023-03-02 įsakymo Nr. A-*[*764*](file:///C:\Users\2023\Bendri\a230764.docx) *redakcija*

3.25. **PPO pirkimo iniciatorius** – PPO vadovas ir (ar) jo įsakymu paskirtas darbuotojas, kuris nurodo poreikį KMSA CPO viešojo pirkimo būdu įsigyti PPO reikalingų prekių, paslaugų arba darbų ir (ar) parengia jų techninę specifikaciją ir (ar) jos projektą, nurodo pirkimo apimtį, pagrindines sutarties sąlygas (parengia nustatytos formos inicijavimo paraišką) ir pateikia pirkimų plane nurodytam KMSA padaliniui, inicijuojančiam pirkimą.

3.26. **PPO** **pirkimų apskaitą tvarkantis asmuo** − PPO darbuotojas, apskaičiuojantis pirkimo vertę, tvarkantis pirkimų apskaitą.

3.27. **PPO paskirtasis darbuotojas** – PPO, kurios pavedimu (įtvirtintu pirkimų plane) atliktas centralizuotas pirkimas ir kuri yra sudariusi viešojo pirkimo–pardavimo sutartį, preliminariąją sutartį, pagrindinę sutartį ar konkretaus pirkimo sutartį, vadovo įsakymu paskirtas darbuotojas, kuris atlieka šias funkcijas:

3.27.1. tarptautinio pirkimo atveju rengia ir teikia Viešųjų pirkimų tarnybai skelbimą apie įprasto centralizuoto pirkimo sutarties, pagrindinės sutarties ar konkretaus pirkimo sutarties keitimą Viešųjų pirkimų įstatymo 89 straipsnio 1 dalies 2 ir 3 punktuose nurodytais atvejais;

3.27.2. skelbia CVP IS decentralizuoto pirkimo sutartį, per CPO LT sudarytą sutartį, po KMSA CPO atlikto įprasto centralizuoto pirkimo sudarytą pirkimo sutartį, pagrindinę sutartį, konkretaus pirkimo sutartį (jei atskirame PPO ir KMSA CPO susitarime nenurodyta kitaip), taip pat kiekvienos viešojo pirkimo–pardavimo sutarties, išskyrus sudarytą žodžiu, pakeitimus, laimėjusių dalyvių pasiūlymus, informaciją apie žodžiu sudarytas sutartis, kaip reikalaujama Viešųjų pirkimų įstatymo 86 straipsnio 9 dalyje;

3.27.3 įveda į VIPIS informaciją apie visas sudarytas sutartis, įskaitant įprasto KMSA CPO atlikto centralizuoto pirkimo sutartį, sudarytą pagrindinę sutartį, priskirdamas ją prie atitinkamos preliminariosios sutarties (kurios pagrindu sudaryta pagrindinė sutartis), ir konkretaus pirkimo sutartį, priskirdamas ją prie atitinkamos centralizuoto pirkimo DPS.

***Papunkčio pakeitimai:***

*Administracijos direktoriaus 2023-03-02 įsakymo Nr. A-*[*764*](file:///C:\Users\2023\Bendri\a230764.docx) *redakcija*

3.28. **Raštu** – informacijos pateikimas žodžiais arba skaitmenimis, kuriuos galima perskaityti, atgaminti ir perduoti, įskaitant elektroninėmis priemonėmis perduotą ir saugomą informaciją.

3.29. **Rinkos tyrimas** – kokybinės ir kiekybinės informacijos apie realių ir potencialių prekių, paslaugų ir darbų pasiūlą (tiekėjus, jų tiekiamas prekes, teikiamas paslaugas ir atliekamus darbus, užimamą rinkos dalį, kainas ir pan.) rinkimas, analizė ir apibendrintų išvadų rengimas, skirtas sprendimams, susijusiems su pirkimais, priimti.

3.30. **Supaprastintas pirkimas**:

3.30.1. viešasis pirkimas, kurio numatoma vertė be PVM yra mažesnė už tarptautinio pirkimo vertės ribas;

3.30.2. tarptautinis viešasis pirkimas, atliekamas kaip supaprastintas pirkimas atskiroms pirkimo dalims, kurių kiekvienos vertė yra mažesnė kaip 80 000 Eur (aštuoniasdešimt tūkstančių eurų) (be PVM) perkant to paties tipo prekes ar paslaugas, o perkant darbus – mažesnė kaip 1 000 000 Eur (vienas milijonas eurų) (be PVM). Jeigu numatoma pirkimo vertė yra lygi tarptautinio pirkimo vertės ribai arba ją viršija, perkančioji organizacija užtikrina, kad bendra dalių vertė, atliekant mažos vertės ir kitus supaprastintus pirkimus, būtų ne didesnė kaip 20 procentų bendros visų pirkimo dalių vertės.

3.31. **Stebėtojai** – perkančiosios organizacijos pageidavimu pakviesti viešojo pirkimo komisijos posėdžiuose stebėtojo teisėmis dalyvaujantys valstybės ir savivaldybių institucijų ar įstaigų atstovai (išskyrus politinio (asmeninio) pasitikėjimo valstybės tarnautojus ir valstybės politikus), pateikę atstovaujamo subjekto įgaliojimą.

3.32. **STRAPIS koordinatoriai** – Kauno miesto savivaldybės strateginio veiklos plano papriemonių vykdytojų vadovai arba jų įsakymais paskirti atsakingi KMSA valstybės tarnautojai ar darbuotojai, dirbantys pagal darbo sutartį, atsakingi už Kauno miesto savivaldybės strateginio veiklos plano, KMSA metinio veiklos plano rengimą, planinių ir faktinių duomenų suvedimą į Biudžeto ir strateginio planavimo informacinę sistemą (STRAPIS) ir kitų veiksmų atlikimą KMSA direktoriaus įsakymu patvirtintame Kauno miesto savivaldybės veiklos planų rengimo ir įgyvendinimo stebėsenos procesų apraše nustatyta tvarka.

3.33. **Tarptautinis pirkimas**:

3.33.1. viešasis pirkimas, kurio numatoma vertė be PVM yra lygi arba viršija Direktyvos 2014/24/ES 4 straipsnio a, b ir c punktuose nustatytas ribas, kurias Europos Komisija kas dvejus metus peržiūri, tikslina ir skelbia Europos Sąjungos oficialiajame leidinyje. Informacija apie šias ribas skelbiama ir CVP IS;

3.33.2. viešasis pirkimas, kurio numatoma vertė be PVM yra lygi arba viršija 750 000 Eur (septynių šimtų penkiasdešimties tūkstančių eurų) ribą, kai perkamos Viešųjų pirkimų įstatymo 2 priede nurodytos socialinės ir kitos specialiosios paslaugos.

3.34. **Viešojo pirkimo komisija** (toliau – Komisija) – KMSA vadovo įsakymu, vadovaujantis Viešųjų pirkimų įstatymo 19 straipsniu, sudaryta komisija.

Paprastai tarptautinius ir supaprastintus pirkimus, įskaitant centralizuotus pirkimus (išskyrus mažos vertės pirkimus), atlieka nuolatinė Komisija, tačiau atskirais atvejais gali būti sudaromos ir kelios Komisijos konkretiems pirkimams atlikti.

Mažos vertės pirkimus, kurie nepriskirti pirkimo organizatoriaus kompetencijai, atlieka Centrinio viešųjų pirkimų ir koncesijų skyriaus Komisija, esant poreikiui, mažos vertės pirkimams atlikti gali būti sudaromos ir kitos Komisijos.

Pagal preliminariąjąviešojo pirkimo–pardavimo sutartį atliekamoms atnaujinto tiekėjų varžymosi procedūroms ir DPS pagrindu atliekamo kiekvieno konkretaus pirkimo procedūroms atlikti gali būti sudaroma Komisija.

3.35. **Vertinimo komisija** – KMSA vadovo įsakymu, vadovaujantis Viešųjų pirkimų įstatymo 77 straipsniu, sudaryta komisija, kuri nagrinėja, vertina ir lygina pateiktus planus ar projektus pagal projekto konkurso dokumentuose nustatytus vertinimo kriterijus, nagrinėja ir vertina projektų atitiktį techninės specifikacijos reikalavimams, įvertinusi projektus sudaro preliminarią projektų eilę, rengia projektų vertinimo recenzijas ir išrenka laimėtoją (laimėtojus).

4. Kitos Apraše vartojamos sąvokos suprantamos taip, kaip jos apibrėžtos Viešųjų pirkimų įstatyme.

5. Organizuojant ir atliekant pirkimus turi būti racionaliai naudojamos KMSA ir PPO lėšos ir darbuotojų laikas. Turi būti laikomasi lygiateisiškumo, nediskriminavimo, skaidrumo, abipusio pripažinimo, proporcingumo ir racionalumo principų, konfidencialumo ir nešališkumo reikalavimų.

6. PPO, kurių per einamuosius finansinius metus prekėms, paslaugoms ir darbams įsigyti sudaromų sutarčių bendra vertė neviršija 30 000 Eur (trisdešimt tūkstančių eurų) (be PVM), atliekant šiuos pirkimus, Viešųjų pirkimų įstatymo reikalavimai, išskyrus šio įstatymo 17 ir 96 straipsnius, netaikomi. Šios PPO turi teisę šiame apraše nustatyta tvarka sudaryti pagrindines sutartis ir konkrečių pirkimų sutartis atitinkamai KMSA CPO sudarytų preliminariųjų sutarčių ar DPS pagrindu. Tokiu atveju šios PPO privalo pateikti KMSA CPO Apraše nurodytą informaciją dėl sudarytų sutarčių bei naudotis VIPIS.

7. Mažos vertės pirkimus atlieka Komisija arba pirkimo organizatorius:

7.1. Komisija, jei prekių, paslaugų ar darbų pirkimo sutarties vertė viršija 15 000 Eur (penkiolika tūkstančių eurų (be PVM));

7.2. Pirkimo organizatorius (KMSA vadovo sprendimu – Komisija), jei prekių, paslaugų ar darbų pirkimo sutarties vertė yra 15 000 Eur (penkiolika tūkstančių eurų) be PVM arba mažesnė ir jei pirkimai atliekami pagal Viešųjų pirkimų įstatymo 72 straipsnio 3 dalį.

***Papunkčio pakeitimai:***

*Administracijos direktoriaus 2023-03-02 įsakymo Nr. A-*[*764*](file:///C:\Users\2023\Bendri\a230764.docx) *redakcija*

8. Tuo pačiu metu atliekamiems keliems pirkimams gali būti sudarytos kelios Komisijos ar paskirti keli pirkimo organizatoriai.

9. Skiriant Komisijos pirmininką, Komisijos narius ir pirkimo organizatorių turi būti atsižvelgiama į jų ekonomines, technines, teisines žinias ir Viešųjų pirkimų įstatymo bei kitų pirkimus reglamentuojančių teisės aktų išmanymą. Komisijos pirmininku, jos nariais, pirkimo organizatoriais skiriami nepriekaištingos reputacijos asmenys Viešųjų pirkimų įstatymo nustatyta tvarka. Parengtiems pirkimo dokumentams įvertinti, pasiūlymams nagrinėti ir vertinti, kai reikia specialių žinių, gali būti pasitelkiami ekspertai (dalyko žinovai konsultuoti klausimu, kuriam reikia specialių žinių ar vertinimo), nesantys Komisijos nariais. Komisijoje turi būti bent vienas asmuo, turintis pirkimų specialisto pažymėjimą, išskyrus atvejus, kai atliekamos mažos vertės pirkimo procedūros, sudaroma pagrindinė ar konkretaus pirkimo sutartis. Politinio (asmeninio) pasitikėjimo valstybės tarnautojai ir valstybės politikai, kaip jie apibrėžiami Valstybės tarnybos įstatyme, negali būti Komisijos nariais ar ekspertais.

PPO turi teisę pasiūlyti KMSA į sudarytą Komisiją įtraukti PPO siūlomus ekspertus. Jeigu KMSA atsisako į Komisiją įtraukti siūlomus ekspertus, ji tokį sprendimą pagrindžia.

***Pakeitimai:***

*Administracijos direktoriaus 2023-03-02 įsakymo Nr. A-*[*764*](file:///C:\Users\2023\Bendri\a230764.docx) *redakcija*

10. Komisijos sekretoriumi paprastai skiriamas vienas iš Komisijos narių. Jeigu Komisijos sekretorius skiriamas ne iš Komisijos narių, jis neturi balsavimo teisės ir sprendimų nepriima. Jeigu Komisijos sekretorius skiriamas ne iš Komisijos narių, Komisijos sekretorius prieš pradėdamas darbą privalo pasirašyti nustatytos formos konfidencialumo pasižadėjimą (1 priedas).

11. Jei projekto konkurso (supaprastinto projekto konkurso) dalyviams keliami profesiniai reikalavimai, ne mažiau kaip trečdalis vertinimo komisijos narių turi būti bent tokios pačios arba lygiavertės kvalifikacijos.

12. Komisija, vertinimo komisija dirba pagal KMSA vadovo patvirtintą Komisijos darbo reglamentą. Komisijai turi būti nustatytos užduotys ir suteikti visi užduotims vykdyti reikalingi įgaliojimai. Komisija, vertinimo komisija, pirkimo organizatorius sprendimus priima savarankiškai.

13. KMSA, PPO ar pagalbinės pirkimų veiklos paslaugų teikėjo darbuotojai, Komisijos, vertinimo komisijos nariai, pirkimo organizatoriai, KMSA pirkimo iniciatoriai, PPO pirkimo iniciatoriai ar ekspertai, stebėtojai, dalyvaujantys pirkimo procedūroje ar galintys daryti įtaką jos rezultatams, galintys turėti tiesioginį ar netiesioginį finansinį, ekonominį ar kitokio pobūdžio asmeninį suinteresuotumą, prieš pradėdami pirkimo procedūras ar prieš priimdami su pirkimu susijusius sprendimus turi būti pasirašę konfidencialumo pasižadėjimą (1 priedas) ir Lietuvos Respublikos viešųjų ir privačių interesų derinimo įstatymo (toliau – Viešųjų ir privačių interesų derinimo įstatymas) nustatyta tvarka deklaravę privačius interesus arba, jeigu neprivaloma deklaruoti privačius interesus, pasirašę Viešųjų pirkimų tarnybos kartu su Vyriausiąja tarnybinės etikos komisija nustatytos formos nešališkumo deklaraciją (2 priedas). Komisijos sekretorius, pirkimo organizatorius, KMSA pirkimo iniciatorius saugo pasirašytas nešališkumo deklaracijas ir konfidencialumo pasižadėjimus arba perduoda juos saugoti KMSA padalinio, kuriam pats priklauso, darbuotojui, atsakingam už dokumentų saugojimą. PPO užtikrina šių dokumentų saugojimą PPO vadovo nustatyta tvarka.

Šiame punkte nurodyti asmenys, patekę į interesų konflikto situaciją, privalo nusišalinti ar gali būti nušalinami nuo su atitinkamu pirkimu susijusių sprendimų rengimo, svarstymo, priėmimo proceso ar jo stebėjimo vadovaujantis Viešųjų ir privačių interesų derinimo įstatymu.

Komisijos nariai, pirkimo organizatoriai, pirkimų procedūrose dalyvaujantys ekspertai, pirkimo iniciatoriai, nepateikę nešališkumo deklaracijos, neturi teisės dalyvauti pirkimų procedūrose ir turi būti atšaukti iš atitinkamų pareigų.

***Pakeitimai:***

*Administracijos direktoriaus 2023-03-02 įsakymo Nr. A-*[*764*](file:///C:\Users\2023\Bendri\a230764.docx) *redakcija*

# II SKYRIUS

# CENTRALIZUOTŲ PIRKIMŲ YPATUMAI, KMSA CPO IR PPO BENDRADARBIAVIMAS, TEISĖS, PAREIGOS IR ATSAKOMYBĖ

14. KMSA ir PPO (išskyrus Viešųjų pirkimų įstatymo 25 straipsnio 5 dalyje numatytą išimtį), vadovaudamosi Viešųjų pirkimų įstatymo 82 straipsniu, privalo įsigyti prekes, paslaugas ir darbus iš centrinės perkančiosios organizacijos arba naudodamosi centrinės perkančiosios organizacijos atlikta pirkimo procedūra, valdoma DPS ar sudaryta preliminariąja sutartimi, kaip nustatyta Viešųjų pirkimų įstatymo 78 straipsnio 2 dalyje, jeigu:

14.1. CPO LT kataloge siūlomos prekės, paslaugos ar darbai atitinka KMSA (PPO) poreikius ir KMSA (PPO) negali jų įsigyti efektyvesniu būdu racionaliai naudodama tam skirtas lėšas. KMSA (KMSA CPO) privalo motyvuoti savo sprendimą neatlikti pirkimo naudojantis CPO LT katalogu ir argumentus nurodyti pirkimo dokumentuose, todėl KMSA pirkimo iniciatorius argumentus, kodėl pirkimas neatliekamas naudojantis CPO LT katalogu, privalo nurodyti inicijavimo paraiškoje, o PPO  – pirkimų plane, inicijavimo paraiškoje ar kituose KMSA CPO teikiamuose dokumentuose, reikalinguose pirkimui atlikti;

14.2. KMSA CPO atlieka centralizuoto pirkimo procedūrą KMSA (PPO) vardu. PPO pavedimas pirkimą atlikti KMSA CPO pateikiamas VIPIS dalyje „Pirkimai“ (papildomai PPO vadovo įgaliojimas ar PPO ir KMSA CPO sutartis dėl centralizuotų pirkimų atlikimo neteikiama), nurodant KMSA CPO kaip pirkimą atliekantį subjektą (toliau – pirkimo vykdytojas). KMSA CPO suderinus VIPIS pirkimų planą (kai VIPIS dalyje „Pirkimai“ pavedamo pirkimo būsena pasikeičia į „Patvirtintas“) laikoma, kad KMSA CPO atliks centralizuotą pirkimą PPO pavedimu jos vardu.

Jei pirkimų plane nurodytas pirkimas VIPIS atmetamas dėl neteisingai nurodyto pirkimo vykdytojo (pvz., PPO pirkimą privalo atlikti per CPO LT, bet kaip pirkimo vykdytoją nurodo KMSA CPO), PPO privalo trūkumą pašalinti. PPO turi teisę pirkimų plane save nurodyti kaip pirkimo vykdytoją tik tuo atveju, jei nėra pažeidžiamos Viešųjų pirkimų įstatymo 82 ir 821 straipsnių nuostatos.

***Papunkčio pakeitimai:***

*Administracijos direktoriaus 2023-03-02 įsakymo Nr. A-*[*764*](file:///C:\Users\2023\Bendri\a230764.docx) *redakcija*

15. KMSA atliekant mažos vertės pirkimus gali būti nesilaikoma Viešųjų pirkimų įstatymo 82 straipsnyje nustatytų reikalavimų įsigyti prekes, paslaugas, darbus naudojantis CPO LT katalogu, jeigu neskelbiamas mažos vertės pirkimas atliekamas vadovaujantis šio įstatymo 31 straipsnio 3 dalies 4 punkto nuostatomis (kai mažos vertės pirkimo numatoma sutarties vertė neviršija 15 000 Eur (be PVM).

PPO atliekant mažos vertės pirkimus gali būti nesilaikoma Viešųjų pirkimų įstatymo 82 straipsnyje nustatytų reikalavimų įsigyti prekes, paslaugas, darbus naudojantis CPO LT katalogu, kai mažos vertės pirkimo numatoma sutarties vertė neviršija 15 000 Eur (be PVM) ir jei tokių prekių ir (ar) paslaugų ir (ar) darbų tomis pačiomis sąlygomis negalima įsigyti naudojantis CPO LT katalogu arba jei PPO pateikia įrodymus, kad prekių, paslaugų, darbų įsigyjama efektyvesniu būdu racionaliai naudojant tam skirtas lėšas.

***Pakeitimai:***

*Administracijos direktoriaus 2023-03-02 įsakymo Nr. A-*[*764*](file:///C:\Users\2023\Bendri\a230764.docx) *redakcija*

16. PPO gali pati vykdyti decentralizuotą pirkimą tik jei sutarties vertė neviršija 15 000 Eur (be PVM) ir tik jei tokių prekių ir (ar) paslaugų ir (ar) darbų tomis pačiomis sąlygomis negalima įsigyti naudojantis CPO LT katalogu arba KMSA CPO sudaryta preliminariąja sutartimi arba KMSA CPO valdoma DPS arba jei PPO pateikia įrodymus, kad įsigyjama efektyvesniu būdu racionaliai naudojant tam skirtas lėšas. Visus kitus pirkimus PPO privalo atlikti naudodamasi CPO LT katalogu, per KMSA CPO ar kitas centrines perkančiąsias organizacijas.

***Pakeitimai:***

*Administracijos direktoriaus 2023-03-02 įsakymo Nr. A-*[*764*](file:///C:\Users\2023\Bendri\a230764.docx) *redakcija*

17. PPO paveda KMSA CPO atlikti centralizuotus pirkimus, kurių sutarties vertė viršija 15 000 Eur (be PVM), taip pat gali pavesti atlikti ir kitokios vertės pirkimus, jei jie yra aktualūs, pasikartojantys ir kitose PPO arba jų dėl objektyvių aplinkybių negali atlikti pati PPO ir dėl to buvo suderinta su KMSA CPO. Tokiu atveju pirkimų plane PPO kaip pirkimo vykdytoją nurodo KMSA CPO.

***Pakeitimai:***

*Administracijos direktoriaus 2023-03-02 įsakymo Nr. A-*[*764*](file:///C:\Users\2023\Bendri\a230764.docx) *redakcija*

18. KMSA CPO atliekant centralizuotus pirkimus PPO pavedimu, PPO įsipareigoja:

18.1. laikytis Apraše nurodytos dokumentų pateikimo tvarkos ir terminų, taip pat kitų Apraše nustatytų procedūrų Apraše nurodytais terminais, Aprašo 41 punkte nustatyta tvarka pateikti DVS priemonėmis centralizuotą pirkimą inicijuosiančiam KMSA padaliniui inicijavimo paraišką (3 priedas) su priedais (jei reikalingi) ir kitą pirkimui atlikti būtiną informaciją;

18.2. atsižvelgti į KMSA CPO pastabas ir rekomendacijas dėl pirkimo būdo parinkimo, PPO pateiktos pirkimo dokumentacijos ir pataisyti netinkamus duomenis ir (ar) dokumentus ir (ar) juos papildyti arba pateikti nesutikimo su KMSA CPO pastabomis ir rekomendacijomis pagrindimą, užtikrinti tapačios informacijos apie planuojamą atlikti pirkimą pateikimą pirkimų plane ir PPO pirkimų plano suvestinėje CVPIS;

18.3. KMSA CPO rašytiniu prašymu pateikti dokumentus, visą informaciją, reikalingą centralizuoto pirkimo procedūroms atlikti, kaip nurodyta Apraše, atsakyti į KMSA CPO klausimus, susijusius su pirkimo dokumentacija, pirkimo procedūrų vykdymu ir eiga, pateikti kitus reikalingus dokumentus, paaiškinimus;

18.4. esant poreikiui, su KMSA CPO suderintu laiku organizuoti susitikimus ir (ar) dalyvauti susitikimuose su KMSA CPO dėl pirkimo dokumentų ir (ar) pirkimo procedūrų;

18.5. skirti už numatomos sudaryti sutarties vykdymą atsakingą (-us) asmenį (-is);

18.6 užtikrinti, kad į Komisiją paskirti PPO pasiūlyti ekspertai ir asmenys, dalyvaujantys pirkimo procedūroje ir galintys daryti įtaką jos rezultatams, savo funkcijas pradėtų vykdyti tik po to, kai yra tinkamai deklaravę ir (ar) patikslinę privačius interesus pagal Viešųjų ir privačių interesų derinimo įstatymą;

***Papunkčio pakeitimai:***

*Administracijos direktoriaus 2023-03-02 įsakymo Nr. A-*[*764*](file:///C:\Users\2023\Bendri\a230764.docx) *redakcija*

18.7. pateikti reikalingus duomenis ir (ar) dokumentus pirkimo procedūroms atlikti tais atvejais, kai KMSA CPO atlieka konkrečius viešuosius pirkimus DPS pagrindu;

18.8. sudaryti konkretaus pirkimo sutartį KMSA CPO valdomos DPS pagrindu, pagrindinę sutartį po atnaujinto tiekėjų varžymosi KMSA CPO sudarytos preliminariosios sutarties pagrindu, KMSA CPO atlikus įprastą centralizuotą pirkimą;

18.9. pateikti pirkimo nutraukimo pagrindimą ir aplinkybes, kaip numatyta Viešųjų pirkimų įstatyme ir Apraše, PPO priėmus sprendimą nutraukti pirkimo procedūras;

18.10. užtikrinti informacijos, galinčios suteikti konkurencinį pranašumą centralizuotuose pirkimuose dalyvaujantiems tiekėjams, konfidencialumą. Nesilaikant šio reikalavimo, atlyginti su pažeidimu susijusius nuostolius.

19. KMSA CPO atliekant centralizuotus pirkimus PPO pavedimu, PPO turi teisę:

19.1. gauti iš KMSA CPO visą su Aprašo vykdymu susijusią informaciją;

19.2. gauti visų su jos pavedimu atliktu centralizuotu pirkimu susijusių dokumentų elektronines ar popierines kopijas;

19.3 konsultuotis su KMSA CPO dėl PPO rengiamų centralizuotam pirkimui inicijuoti būtinų dokumentų (inicijavimo paraiškos, jos priedų ir kt.)

19.4. esant teisėtiems pagrindams, priimti sprendimą nutraukti pirkimo procedūras savo, kaip perkančiosios organizacijos, iniciatyva;

19.5. siūlyti KMSA skirti į Komisiją ekspertą (-us).

***Pakeitimai:***

*Administracijos direktoriaus 2023-03-02 įsakymo Nr. A-*[*764*](file:///C:\Users\2023\Bendri\a230764.docx) *redakcija*

20. Atlikdama centralizuotus pirkimus PPO pavedimu, KMSA CPO įsipareigoja:

20.1.1. ne vėliau kaip per 5 darbo dienas nuo Aprašo pakeitimo, informuoti apie pakeitimus PPO;

20.1.2. atlikti centralizuoto pirkimo procedūrą pagal Viešųjų pirkimų įstatymo 82 straipsnį Apraše nustatyta tvarka, vadovaujantis Viešųjų pirkimų įstatymu ir kitais viešuosius pirkimus reglamentuojančiais teisės aktais;

20.1.3. gavus PPO prašymą, sudaryti galimybę susipažinti su atliekamos centralizuoto pirkimo procedūros eiga;

20.1.4. kaupti ir saugoti visus su centralizuoto pirkimo procedūra susijusius dokumentus teisės aktų nustatyta tvarka;

20.1.5. esant poreikiui ir KMSA CPO galimybėms, teikti pagalbinės viešųjų pirkimų veiklos paslaugas, susijusias su PPO centralizuotų pirkimų procedūrų atlikimu ar dokumentų rengimu;

20.1.6. suteikti galimybes PPO naudotis VIPIS ir DVS, kuriomis ji pateiktų poreikį centralizuotiems pirkimams atlikti KMSA CPO, pavestų KMSA CPO atlikti centralizuotus pirkimus ir pateiktų centralizuotiems pirkimams inicijuoti bei atlikti reikalingus dokumentus bei kitą informaciją ir užtikrinti šių sistemų veikimą.

21. Atlikdama centralizuotus pirkimus KMSA CPO turi teisę:

21.1. gauti iš PPO visą su atliekama centralizuoto pirkimo procedūra susijusią informaciją Apraše nurodytais terminais;

21.2. teikti pastabas ir rekomendacijas dėl pirkimo vertės ir pirkimo būdo pasirinkimo, dėl PPO teikiamų dokumentų centralizuotam pirkimui inicijuoti ir dėl pirkimų plano;

21.3. per Apraše nustatytą terminą nesuderinus inicijuojamo centralizuoto pirkimo techninės specifikacijos, negavus visos tinkamam centralizuotam pirkimui atlikti būtinos informacijos arba paaiškėjus, kad pateikta informacija neatitinka Viešųjų pirkimų įstatymo ar kitų teisės aktų reikalavimų, yra neteisėta ir (ar) neteisinga, atmesti PPO inicijavimo paraišką, sustabdyti centralizuoto pirkimo procedūras, nukelti jų terminus ar nutraukti centralizuoto pirkimo procedūras.

22. Visa informacija, įspėjimai ar pranešimai, susiję su centralizuotų pirkimų procedūromis, privalo būti raštiški ir turi būti siunčiami elektroniniu paštu, per VIPIS, DVS. Pranešimai, išsiųsti elektroninėmis priemonėmis, yra laikomi gautais jų išsiuntimo dieną arba kitą darbo dieną, jeigu išsiuntimo diena buvo ne darbo diena.

23. Jei pasikeičia PPO pavadinimas, atsakingi asmenys, elektroninio pašto adresas ir (ar) centralizuotiems pirkimams atlikti naudojamų informacinių sistemų duomenys, PPO turi informuoti KMSA CPO pranešdama ne vėliau, kaip per 3 kalendorines dienas nuo jų pasikeitimo momento. Jei PPO nesilaiko šių reikalavimų, ji neturi teisės į pretenziją ar atsiliepimą, jei KMSA CPO veiksmai, atlikti remiantis paskutiniais žinomais jai duomenimis, prieštarauja Aprašo sąlygoms arba ji negavo jokio pranešimo, išsiųsto pagal tuos duomenis.

24. PPO ir KMSA CPO atsakomybė atliekant centralizuotus pirkimus:

24.1. PPO ir KMSA CPO dalijasi atsakomyne už centralizuoto pirkimo metu nustatytas užduotis, jų įvykdymą, pirkimo sutarčių sudarymą bei vykdymą, vadovaudamosi Viešųjų pirkimų įstatymo 82 straipsniu, kitomis šio įstatymo nuostatomis, Aprašu ir kitais teisės aktais, reglamentuojančiais atsakomybę atliekant centralizuotus pirkimus.

24.2. PPO yra atsakinga už pirkimų procedūroms inicijuoti KMSA CPO teikiamų dokumentų ir juose esančios informacijos teisingumą, pagrįstumą, originalumą, pakankamą išsamumą, atitiktį Lietuvos Respublikos teisės aktų nuostatoms ir šių dokumentų pateikimą Apraše nustatytais terminais ir tvarka. KMSA CPO neatsako jokia apimtimi už jokias tiesiogines ar netiesiogines, faktines ar potencialias pasekmes, atsiradusias dėl PPO pateiktų dokumentų netinkamumo ar netinkamo jų pateikimo.

24.3. PPO ir KMSA CPO privalo vykdyti savo įsipareigojimus sąžiningai, nuosekliai, profesionaliai bendradarbiaudamos ir atsako už viena kitai padarytus tiesioginius nuostolius dėl savo įsipareigojimų pagal Aprašą nevykdymo ar netinkamo vykdymo.

24.4. Tretiesiems asmenims, PPO, KMSA CPO pareiškus reikalavimą dėl žalos, susijusios su centralizuotų pirkimų atlikimu, atlyginimo, kaltoji šalis atlygina žalą, įskaitant priteistus nuostolius ir bylinėjimosi išlaidas, bet tuo neapsiribojant.

24.5. KMSA CPO neprisiima finansinės atsakomybės dėl PPO ar tretiesiems asmenims pritaikytų finansinių korekcijų panaudojant ES paramą, išskyrus atvejus, kai PPO ar tretiesiems asmenims finansinės korekcijos yra pritaikomos išimtinai dėl KMSA CPO kaltės.

**III SKYRIUS**

**PIRKIMŲ PLANAVIMAS IR ORGANIZAVIMAS**

25. KMSA pirkimo iniciatorius (PPO pirkimo iniciatorius) pirkimus ateinantiems kalendoriniams metams planuoti pradeda kiekvienų metų ketvirtą ketvirtį.

Jeigu pirkimo sutarties vertė perkant prekes ir (ar) paslaugas yra 58 000 Eur (penkiasdešimt aštuoni tūkstančiai eurų) be PVM arba didesnė, o perkant darbus –145 000 Eur (vienas šimtas keturiasdešimt penki tūkstančiai eurų) be PVM arba didesnė, pirkimo iniciatorius privalo pateikti planuojamo pirkimo lėšų dydžio pagrindimą, kuriame būtų nurodyta, kokiais šaltiniais remiantis (vieši duomenys internete (su ekrano kopijomis), tiekėjų apklausos duomenys (nurodant, kokie tiekėjai apklausti), techniniame projekte nurodyta statinio statybos skaičiuojamoji darbų kaina, ankstesnių sutarčių kainų aktualūs duomenys (nurodant sutarčių datas ir numerius) ir pan.)  buvo nustatytas pirkimo lėšų dydis. Pagrindimas turi būti pateiktas pildant paraiškas VIPIS (dalyje „Pastabos“ arba pridedamas kaip paraiškos priedas).

KMSA pirkimo iniciatorius suderina kiekvieno planuojamo pirkimo lėšų dydį ir šaltinius su KMSA Strateginio planavimo, analizės ir programų valdymo skyriumi.

PPO pirkimo iniciatorius suderina kiekvieno planuojamo pirkimo lėšų dydį ir šaltinius su PPO vadovu ar kitu jo paskirtu atsakingu asmeniu,  taip pat su KMSA padalinio, kuruojančio atitinkamą PPO, vadovu ar kitu jo paskirtu atsakingu asmeniu.

KMSA pirkimo iniciatorius (PPO pirkimo iniciatorius) planuodamas pirkimus turi užtikrinti, kad planuojamų pirkimų objektai, lėšų dydis ir šaltiniai atitiktų Kauno miesto savivaldybės strateginio veiklos plane (toliau – SVP) nurodytą finansavimo apimtį ir paskirtį.

PPO pirkimo iniciatorius, pavesdamas planuojamą pirkimą atlikti KMSA CPO, VIPIS dalyje „Pirkimai“, be kitos VIPIS nurodytos privalomos informacijos, turi nurodyti KMSA CPO padalinį, inicijuosiantį pirkimą. KMSA CPO padalinys, inicijuosiantis pirkimą, nustatomas pagal pirkimo objekto pobūdį, t. y. pirkimą inicijuojančiu KMSA CPO padaliniu laikomas ir VIPIS nurodomas tas KMSA CPO padalinys, su kurio nuostatuose nurodytų funkcijų atlikimu yra susijęs pirkimo objektas (pvz., jei pirkimo objektas susijęs su PPO aprūpinimu materialinėmis, transporto priemonėmis ir paslaugomis, reikalingomis jos veiklai (pastatų, patalpų remontas, baldai, buitinė įranga, telefono aparatai, telekomunikacijų ryšiai ir pan.), nurodomas Bendrųjų reikalų skyrius, su informacinių technologijų, kompiuterine įranga – E. paslaugų ir informacinių technologijų skyrius, su maisto produktais – Sveikatos skyrius, su nauja pastatų, statinių statyba – Statybos valdymo skyrius ir t. t.).

PPO pirkimo iniciatorius iki kiekvienų metų gruodžio 15 d. informaciją apie ateinančiais kalendoriniais metais planuojamas įsigyti prekes, paslaugas ar darbus, o KMSA pirkimo iniciatorius iki kiekvienų metų sausio 15 d. informaciją apie einamaisiais kalendoriniais metais planuojamas įsigyti prekes, paslaugas ar darbus pateikia VIPIS Centriniam viešųjų pirkimų ir koncesijų skyriui, t. y. parengia atitinkamai KMSA ir PPO pirkimų planus.

***Pakeitimai:***

*Administracijos direktoriaus 2023-03-02 įsakymo Nr. A-*[*764*](file:///C:\Users\2023\Bendri\a230764.docx) *redakcija*

26. Planuodama įsigyti prekes, paslaugas ar darbus kiekviena perkančioji organizacija (KMSA, PPO) turi VIPIS nurodyti pirkimus, kuriuos numato atlikti naudodamasi CPO LT katalogu, PPO taip pat turi nurodyti pirkimus, kuriuos numato pavesti atlikti KMSA CPO pagal Viešųjų pirkimų įstatymo 82 straipsnį, pirkimus, kuriuos turi teisę atlikti pati decentralizuotai, įvertindama, ar pirkimo objektui taikomi aplinkosaugos, socialiniai kriterijai, taip pat, nustatydama pirkimo inicijavimo terminą, pirkimo pradžią ir pirkimo būdą.

***Pakeitimai:***

*Administracijos direktoriaus 2023-03-02 įsakymo Nr. A-*[*764*](file:///C:\Users\2023\Bendri\a230764.docx) *redakcija*

27. KMSA pirkimų apskaitą tvarkantis asmuo apibendrina gautą informaciją apie KMSA planuojamus pirkimus ir, vadovaudamasis Viešųjų pirkimų įstatymo ir Numatomos pirkimo vertės skaičiavimo metodikos nuostatomis, apskaičiuoja numatomas pirkimų vertes, nurodo jas VIPIS ir parengia planuojamų atlikti einamaisiais kalendoriniais metais KMSA pirkimų planą, kuris teikiamas tvirtinti KMSA vadovui ar jo įgaliotam asmeniui. Už KMSA nustatytą pirkimo vertę yra atsakingas KMSA pirkimų apskaitą tvarkantis asmuo.

28. PPO pirkimų apskaitą tvarkantis asmuo, vadovaudamasis Viešųjų pirkimų įstatymo ir Numatomos pirkimo vertės skaičiavimo metodikos nuostatomis, apskaičiuoja numatomas pirkimų vertes, nurodo jas pirkimų plane ir parengia planuojamų atlikti einamaisiais kalendoriniais metais PPO pirkimų planą, kuris teikiamas tvirtinti Aprašo 29 punkte nurodytiems asmenims.

Už PPO nustatytą pirkimo vertę yra atsakingas PPO pirkimų apskaitą tvarkantis asmuo. Jei PPO parengus pirkimų planą, VIPIS nebus nustatyta kiekvieno pirkimo vertė (pirkimų plane – pirkimo būdas), PPO pirkimų planas bus laikomas nebaigtu ir tokie planuojami pirkimai nebus įtraukti į KMSA CPO pirkimų planą.

29. KMSA pirkimų planą DVS priemonėmis tvirtinimo žyma tvirtina KMSA vadovas ar jo įgaliotas asmuo, PPO pirkimų planą DVS priemonėmis tvirtinimo žyma tvirtina PPO vadovas ar jo įgaliotas asmuo po to, kai jį VIPIS priemonėmis suderina KMSA padalinio, kuruojančio atitinkamą PPO, vadovas ar kitas jo paskirtas atsakingas asmuo.

***Pakeitimai:***

*Administracijos direktoriaus 2023-03-02 įsakymo Nr. A-*[*764*](file:///C:\Users\2023\Bendri\a230764.docx) *redakcija*

30. KMSA CPO per 30 kalendorinių dienų, o jei reikia (pvz., PPO neparengia tinkamai ir laiku pirkimų planų) – per 60 dienų nuo PPO planuojamų pirkimų informacijos įvedimo į VIPIS (pirkimų plano, kuris turi būti parengtas iki gruodžio 15 d.), įvertina KMSA CPO pavedamų atlikti centralizuotų pirkimų informacijos išsamumą ir teisingumą ir, nenustačiusi trūkumų, įtraukia KMSA CPO pavedamus centralizuotus pirkimus į KMSA CPO pirkimų planą. Jei informacija yra neteisinga ar neišsami, PPO teikiamos pastabos, VIPIS pirkimų plano paraiškos atmetamos ir šiame punkte nurodyti veiksmai kartojami, iki PPO ištaiso nurodytus trūkumus. Vertindama PPO pirkimų planus, KMSA CPO, be kita ko, įvertina, ar juose nurodyti pirkimai gali būti atliekami naudojantis CPO LT katalogu, kaip nurodyta Viešųjų pirkimų įstatymo 82 straipsnyje, ar pirkimo objektui taikomi aplinkosaugos, socialiniai kriterijai, įvertina kitų PPO panašių pirkimų sujungimo galimybę, tačiau neatsako už PPO į VIPIS suvestų duomenų atitiktį Viešųjų pirkimų įstatymo ir kitų pirkimus reglamentuojančių teisės aktų nuostatoms.

***Pakeitimai:***

*Administracijos direktoriaus 2023-03-02 įsakymo Nr. A-*[*764*](file:///C:\Users\2023\Bendri\a230764.docx) *redakcija*

31. KMSA CPO pirkimų planą sudaro KMSA pirkimai, išskyrus KMSA pirkimus, atliekamus naudojantis CPO LT katalogu, ir PPO pavesti atlikti KMSA CPO centralizuoti pirkimai. PPO pavesti atlikti KMSA CPO centralizuoti pirkimai, kuriuos įmanoma sujungti, į KMSA CPO pirkimų planą įtraukiami viena eilute (sujungus).

KMSA CPO pirkimų planą DVS priemonėmis tvirtinimo žyma tvirtina KMSA vadovas ar jo įgaliotas asmuo.

KMSA CPO, parengusi KMSA CPO pirkimų planą, VIPIS ir (ar) DVS priemonėmis informuoja apie tai PPO, kad PPO prieš paskelbdama savo pirkimų suvestinę CVPIS sutikrintų jos duomenis su savo pirkimų plano duomenimis ir panaikintų prieštaravimus, jei tokių būtų nustatyta.

KMSA skelbia CVPIS pirkimų suvestinę, parengtą KMSA CPO pirkimų plano pagrindu, taip pat papildytą KMSA pirkimų plane nurodytais KMSA pirkimais, atliekamais naudojantis CPO LT katalogu.

***Pakeitimai:***

*Administracijos direktoriaus 2023-03-02 įsakymo Nr. A-*[*764*](file:///C:\Users\2023\Bendri\a230764.docx) *redakcija*

32. KMSA (PPO), patvirtinusi pirkimų planą, kasmet ne vėliau kaip iki kovo 15 dienos, o šį planą patikslinusi, – ne vėliau kaip per 5 darbo dienas CVP IS pagal Viešųjų pirkimų tarnybos nustatytus reikalavimus ir tvarką skelbia tais metais planuojamų atlikti pirkimų suvestinę, kurioje Viešųjų pirkimų tarnybos nustatyta tvarka skelbiama apie tarptautinius, supaprastintus ir mažos vertės pirkimus (jei vadovaujantis Viešųjų pirkimų įstatymu tai privaloma), pirkimus, atliekamus naudojantis CPO katalogu ir per KMSA CPO, supaprastintus pirkimus pagal Viešųjų pirkimų įstatymo 25 straipsnio 3 ir 4 dalis, taip pat apie vidaus sandorius.

33. KMSA, KMSA CPO pirkimų planas gali būti koreguojamas KMSA pirkimo iniciatoriui pateikus KMSA vadovui motyvuotą paaiškinimą (pagrindimą) inicijavimo paraiškoje arba atskirame rašte (jei plano koregavimas atliekamas anksčiau, nei pradedama rengti inicijavimo paraiška), kodėl atsirado koregavimo poreikis ir kodėl pirkimas negalėjo būti numatytas iki kovo 15 dienos bei gavus KMSA vadovo pritarimą (pvz., rezoliuciją, pavedimą atlikti pirkimą, o tai reiškia ir pavedimą įtraukti pirkimą į pirkimų planą), išskyrus atvejus, kai tikslinama informacija (pvz., jei norima tikslinti pirkimo vertę ar Bendrajame viešųjų pirkimų žodyne, nustatytame Reglamentu (EB) Nr. 2195/2002, nurodytą kodą) gali turėti esminės įtakos kitam, jau pradėtam, pirkimui. Motyvuotas paaiškinimas (pagrindimas) nėra reikalaujamas dėl mažos vertės pirkimų.

***Pakeitimai:***

*Administracijos direktoriaus 2023-03-02 įsakymo Nr. A-*[*764*](file:///C:\Users\2023\Bendri\a230764.docx) *redakcija*

34. Atsiradus Aprašo 33 punkte nurodytoms aplinkybėms KMSA pirkimo iniciatorius nedelsdamas VIPIS tikslina savo planuojamų pirkimų apimtį ir, jei reikia, kitą informaciją. KMSA pirkimų apskaitą tvarkantis asmuo pagal patikslintą informaciją, jei reikia, iš naujo apskaičiuoja numatomas pirkimų vertes ir patikslina skelbiamą KMSA CPO suvestinę CVP IS.

35. Atsiradus Aprašo 33 punkte nurodytoms aplinkybėms PPO pirkimų iniciatorius, PPO pirkimų apskaitą tvarkančiam asmeniui nustatyta tvarka iš naujo apskaičiavus pirkimo vertę, nedelsdamas tikslina savo planuojamų pirkimų apimtį ir, jei reikia kitą informaciją (pvz., kitų suvestų pirkimų vertes ir būdus) VIPIS ir PPO suvestinę CVP IS. Informacija apie patikslintą PPO pirkimų planą, jei patikslinimas keičia anksčiau suplanuotų centralizuotų pirkimų vertę, DVS priemonėmis pateikiama KMSA CPO (KMSA pirkimų apskaitą tvarkančiam asmeniui). KMSA pirkimų apskaitą tvarkantis asmuo pagal PPO patikslintą informaciją, jei reikia, iš naujo apskaičiuoja numatomas centralizuotų pirkimų vertes, patikslina skelbiamą KMSA CPO suvestinę CVP IS.

36. KMSA pirkimo iniciatorius ir PPO pirkimo iniciatorius atsako už tai, kad pirkimų plane informacija apie numatomus pirkimus būtų pateikta laiku ir teisinga.

**IV SKYRIUS**

**PASIRENGIMAS PIRKIMUI**

37. KMSA pirkimo iniciatorius (PPO pirkimo iniciatorius) yra atsakingas už tai, kad inicijavimo paraiška ir kita Apraše nurodyta pirkimo procedūroms laiku pradėti reikalinga informacija apie planuojamas įsigyti prekes, paslaugas ir darbus, nurodytus VIPIS, Centriniam viešųjų pirkimų ir koncesijų skyriui būtų pateikta laiku (laikantis Aprašo 46 punkte nurodytų terminų). KMSA pirkimo iniciatorius (PPO pirkimo iniciatorius) atsako už inicijuojamo pirkimo tikslingumą, pagrįstumą, už pirkimui atlikti teikiamos informacijos teisingumą ir aktualumą (įskaitant nurodytą numatomos sudaryti sutarties vertės ir maksimalios pasiūlymo kainos (taikomos pasiūlymui vertinti) atitiktį rinkos kainoms).

38. KMSA pirkimo iniciatorius (PPO pirkimo iniciatorius), prieš prasidedant pirkimui (įskaitant centralizuotą pirkimą):

38.1. turi išsiaiškinti svarbiausias perkamų prekių, paslaugų ar darbų savybes, kurias reikės nurodyti pirkimo dokumentuose, inicijavimo paraiškoje, reikalingą šių prekių, paslaugų ar darbų kiekį ar apimtį, atsižvelgdamas į visą pirkimo sutarties trukmę, įskaitant pratęsimo galimybę, maksimalią planuojamos sudaryti pirkimo sutarties vertę ir skirtų ar planuojamų skirti asignavimų dydį, numatomas pirkimo objekto eksploatavimo išlaidas, prekių pristatymo ar paslaugų suteikimo ir darbų atlikimo terminus, pirkimo sutarties trukmę, kitas reikalingas pirkimo sutarties sąlygas, surinkti pirkimo inicijavimui būtinus dokumentus (planus, brėžinius, projektus ar kitus dokumentus);

38.2. turi atlikti rinkos tyrimą, reikalingą pirkimo vertei nustatyti (išskyrus mažos vertės ir ypatingos skubos pirkimus). Rinkos tyrimų procesas paprastai apima duomenų rinkimą ir analizę. Atlikdamas rinkos tyrimą KMSA pirkimo iniciatorius (PPO pirkimo iniciatorius) pats pasirenka, kokius duomenis rinkti – pirminius (originalius duomenis, kurie renkami specialiai konkrečiam pirkimui) ar antrinius (duomenis, kurie jau buvo surinkti anksčiau ir kuriuos galima visiškai ar iš dalies panaudoti sprendžiant susidariusią problemą). Analizuojant rinkos tyrimo metu surinktus duomenis, sisteminama informacija apie rinkoje tiekėjų siūlomas prekes, paslaugas ir (ar) darbus, jų savybes ir kainas, stebimi rinkos pokyčiai. Rinkos tyrimo apimtis ir detalumas priklauso nuo perkamo objekto sudėtingumo, vertės. Rinkos tyrimas turi būti dokumentuotas ir pirkimo iniciatoriaus saugomas Aprašo 85 punkte nurodytą terminą;

38.3. siekdamas geriau pasirengti pirkimui ir pranešti tiekėjams apie savo planus ir reikalavimus, turi teisę inicijuoti kvietimo nepriklausomiems ekspertams, institucijoms arba rinkos dalyviams suteikti Viešųjų pirkimų įstatymo 27 straipsnio 1 dalyje nurodytas konsultacijas (toliau – išankstinė konsultacija) paskelbimą ir (ar) techninių specifikacijų projektų paskelbimą;

38.4. siekdamas didinti tiekėjų konkurenciją ir atsižvelgdamas į smulkiojo ir vidutinio verslo subjektų galimybes įvykdyti pirkimo sutartį, turi įvertinti galimybę skaidyti pirkimo objektą į dalis, dėl kiekvienos iš jų numatydamas sudaryti atskirą pirkimo sutartį, kurioje būtų apibrėžiama šių dalių apimtis ir dalykas;

***Papunkčio pakeitimai:***

*Administracijos direktoriaus 2023-03-02 įsakymo Nr. A-*[*764*](file:///C:\Users\2023\Bendri\a230764.docx) *redakcija*

38.5. tarptautinio pirkimo ir statinio statybos darbų ir statinio projektavimo paslaugų pirkimo, neatskiriant statinio statybos darbų pirkimo nuo statinio projektavimo paslaugų pirkimo, atveju turi parengti motyvuotą pagrindimą, jeigu netikslinga pirkimo skaidyti į dalis. Ši nuostata netaikoma, jeigu pirkimas, kurio vertė neviršija tarptautinio pirkimo vertės ribų, atliekamas naudojantis CPO LT katalogu arba pirkimo sutartis sudaroma preliminariosios sutarties pagrindu ir atliekant mažos vertės pirkimą;

***Papunkčio pakeitimai:***

*Administracijos direktoriaus 2023-03-02 įsakymo Nr. A-*[*764*](file:///C:\Users\2023\Bendri\a230764.docx) *redakcija*

38.6. parengti inicijavimo paraišką (3 priedas). Paraiškoje turi būti nurodyta informacija apie asignavimus, skiriamus pirkimui (planuojamos ar turimos lėšos), jų šaltinis (SVP priemonės kodas, pavadinimas), numatoma maksimali pirkimo sutarties vertė, jei taikoma, – vertė pasiūlymui vertinti (orientacinis atliekamo pirkimo vertės skaičiavimas, preliminari sąmata), pirkimo objekto apibūdinimas, pageidaujama pirkimo sutarties trukmė, įskaitant pratęsimo galimybę, perkančiosios organizacijos vadovo įsakymo, kuriuo jis buvo paskirtas pirkimo iniciatoriumi, data ir numeris. Jei nenumatoma pirkti naudojantis CPO LT katalogu, nes CPO LT kataloge nėra prekių, paslaugų ar darbų, atitinkančių perkančiosios organizacijos poreikius, ar perkančioji organizacija gali jų pirkimą atlikti efektyvesniu būdu racionaliai naudodama tam skirtas lėšas, privaloma motyvuoti sprendimą neatlikti prekių, paslaugų ar darbų pirkimo iš CPO LT ar per ją ir pateikti tai patvirtinantį dokumentą, kaip numatyta Viešųjų pirkimų įstatymo 82 straipsnio 2 dalies 1 punkte. Jei planuojama atlikti pirkimą, apie kurį nebus paskelbta, privaloma pateikti argumentuotą siūlomų kviesti tiekėjų sąrašą, išskyrus atvejus, kai sudaromos sutarties vertė neviršija 15 000 Eur (penkiolika tūkstančių eurų) (be PVM) ir atliekamas mažos vertės neskelbiamas pirkimas, ir kitą informaciją.

39. Dėl kiekvieno pirkimo, įskaitant centralizuotą pirkimą, organizavimo (atlikimo) KMSA pirkimo iniciatorius parengia inicijavimo paraišką ir DVS priemonėmis pateikia STRAPIS koordinatoriui vizuoti. STRAPIS koordinatorius vizuodamas inicijavimo paraišką nurodo veiklą pagal SVP papriemonę ir šiai veiklai suplanuotų lėšų likutį. STRAPIS koordinatoriaus vizuotą inicijavimo paraišką KMSA pirkimo iniciatoriussuderina su Strateginio planavimo, analizės ir programų valdymo skyriumi ir KMSA pirkimų apskaitą tvarkančiu asmeniu, kuris, įvertinęs pateiktą informaciją ir atsižvelgdamas į KMSA numatomų sudaryti panašių pirkimo sutarčių vertę, vizuoja KMSA pirkimo iniciatoriaus raštą nurodydamas atitinkamo pirkimo vertės ribą ir siūlydamas skirti pirkimo organizatorių ar Komisiją pirkimui organizuoti ir atlikti. Už teisingą pirkimo vertės apskaičiavimą atsako KMSA pirkimų apskaitą tvarkantis asmuo.

KMSA pirkimo iniciatorius, inicijuodamas įprastą centralizuotą pirkimą arba centralizuotą pirkimą, kuriuo KMSA neįsigyja savo reikmėms prekių, paslaugų ar darbų, neteikia STRAPIS koordinatoriui ir Strateginio planavimo, analizės ir programų valdymo skyriui vizuoti inicijavimo paraiškos.

KMSA pirkimo iniciatoriaus parengta inicijavimo paraiška turi būti suderinta su KMSA vadovo pavaduotoju (pagal jo kuruojamą sritį).

KMSA pirkimo iniciatoriaus parengta inicijavimo paraiška, suderinta šiame punkte nustatyta tvarka, teikiama KMSA vadovui ir jis priima sprendimą dėl pirkimo.

Kai tarptautinį pirkimą planuojama atlikti Viešųjų pirkimų įstatymo 71 straipsnyje nurodytu neskelbiamų derybų būdu, pirkimas gali būti pradedamas tik gavus Viešųjų pirkimų tarnybos sutikimą. Centrinis viešųjų pirkimų ir koncesijų skyrius Viešųjų pirkimų tarnybos nustatyta tvarka rengia kreipimąsi dėl šio sutikimo ir jį pasirašius KMSA vadovui ar jo įgaliotam asmeniui teikia Viešųjų pirkimų tarnybai. Viešųjų pirkimų tarnybos sutikimas nereikalingas, jeigu KMSA numato paskelbti skelbimą dėl savanoriško *ex ante* skaidrumo ir informaciją apie tai nurodo pirkimo dokumentuose arba jeigu pirkimas atliekamas pagal Viešųjų pirkimų įstatymo 71 straipsnio 1 dalies 1, 3 punktus ar 4 dalį. Šiuo atveju KMSA pirkimo iniciatorius rašte nurodo motyvus, pagrindžiančius šios išimties taikymą, o Centrinis viešųjų pirkimų ir koncesijų skyrius, Komisijai priėmus sprendimą dėl pirkimo būdo parinkimo, nedelsdamas turi raštu šiuos motyvus pateikti Viešųjų pirkimų tarnybai.

Inicijavimo paraiška atmetama, jei inicijavimo paraiškoje ar kitame Aprašo 14.1 papunktyje nurodytame dokumente nepateikiamas motyvuotas sprendimas neatlikti prekių, paslaugų ar darbų pirkimo naudojantis CPO LT katalogu, nepateikiama pirkimo techninė specifikacija ar kita pirkimui inicijuoti reikalinga informacija pagal Aprašo 38.6 papunkčio reikalavimus.

KMSA vadovui priėmus sprendimą dėl pirkimo, KMSA pirkimo iniciatorius pateikia šiame punkte nustatyta tvarka suderintą inicijavimo paraišką Komisijai ar pirkimo organizatoriui.

***Pakeitimai:***

*Administracijos direktoriaus 2023-03-02 įsakymo Nr. A-*[*764*](file:///C:\Users\2023\Bendri\a230764.docx) *redakcija*

40. KMSA pirkimo iniciatorius inicijavimo paraišką dėl centralizuoto pirkimo rengia PPO pirkimo iniciatoriaus pateiktos inicijavimo paraiškos pagrindu, patikrindamas PPO pateiktos informacijos išsamumą ir teisingumą. Padaryti papildymai ir pakeitimai DVS priemonėmis turi būti suderinti su PPO pirkimo iniciatoriumi.

41. PPO pirkimo iniciatorius dėl kiekvieno centralizuoto pirkimo organizavimo (atlikimo) parengia inicijavimo paraišką ir ją pateikia DVS priemonėmis atitinkamam KMSA CPO padaliniui, inicijuosiančiam pirkimą ir nurodytam pirkimų plane, kad šis inicijuotų centralizuotą pirkimą Aprašo 39 ir 40 punktuose nustatyta tvarka.

42. Jei centralizuotas pirkimas numatomas organizuoti daugiau nei vienai PPO, KMSA CPO padalinys, inicijuosiantis tokį centralizuotą pirkimą, gali prašyti el. paštu, VIPIS ar DVS priemonėmis pateikti informaciją apie kiekvienos PPO pirkimo apimtį, nurodyti PPO užpildytos pirkimų plano paraiškos numerį ir kitą pirkimui svarbią informaciją. Tokiu atveju kiekviena PPO inicijavimo paraiškos KMSA CPO padaliniui neteikia, inicijavimo paraišką rengia šio padalinio KMSA pirkimo iniciatorius.

43. Aprašo 42 punkte nurodytu atveju, KMSA pirkimo iniciatorius atsako už tai, kad inicijuojamas centralizuotas pirkimas būtų pradėtas laikantis Aprašo 46 punkte nustatytų terminų, pirkimui būtina informacija (inicijavimo paraiška) būtų tinkamai parengta ir pateikta Centriniam viešųjų pirkimų ir koncesijų skyriui, užtikrinant kuo mažesnę administracinę naštą PPO.

44. KMSA vadovui priėmus sprendimą atlikti pirkimą, įskaitant centralizuotą pirkimą, KMSA pirkimo iniciatorius, siekdamas tinkamai pasirengti pirkimui ir pranešti tiekėjams apie KMSA (KMSA CPO) pirkimo planus ir reikalavimus, gali Aprašo 39 punkte minėtoje inicijavimo paraiškoje nurodyti Centriniam viešųjų pirkimų ir koncesijų skyriui:

44.1. paskelbti CVP IS kvietimą suteikti išankstinę konsultaciją. Išankstine konsultacija remiamasi pirkimo metu, jeigu dėl tokios konsultacijos nėra iškreipiama konkurencija ir pažeidžiami nediskriminavimo ir skaidrumo principai.

Viešųjų pirkimų įstatymo 27 straipsnio 1 dalies 1 punkte nurodytais atvejais, kai paskelbti rinkos dalyvių konsultaciją yra privaloma, Centrinis viešųjų pirkimų ir koncesijų skyrius ją skelbia nepriklausomai, ar tai inicijavimo paraiškoje pasiūlė KMSA pirkimo iniciatorius;

44.2. iš anksto CVP IS paskelbti KMSA pirkimo iniciatoriaus pateiktą pirkimo techninės specifikacijos projektą. Techninės specifikacijos projektas skelbiamas, dėl šio projekto gautos pastabos ir pasiūlymai vertinami Viešųjų pirkimų tarnybos nustatyta tvarka. Dėl techninės specifikacijos projekto gautas pastabas, pasiūlymus nagrinėja ir išvadas rengia KMSA pirkimo iniciatorius, o informaciją apie gautas pastabas ir pasiūlymus (nenurodoma, iš ko buvo gautos pastabos ar pasiūlymai) bei priimtą sprendimą dėl pateiktų pastabų ir pasiūlymų CVP IS skelbia Centrinis viešųjų pirkimų ir koncesijų skyrius ne vėliau kaip iki pirkimo pradžios.

45. Komisijai (pirkimo organizatoriui) turi būti pateikta KMSA pirkimo iniciatoriaus parengta inicijavimo paraiška su KMSA vadovo rezoliucija organizuoti ir atlikti pirkimą. Komisija (pirkimo organizatorius), vertindama (vertindamas) gautus pasiūlymus ir siekdama (siekdamas) nustatyti, ar tiekėjų pateiktos kainos yra ne per didelės, remiasi KMSA pirkimo iniciatoriaus atliktu orientaciniu maksimalios pasiūlymo kainos skaičiavimu.

KMSA pirkimo iniciatorius turi parengti inicijavimo paraišką, kad Komisijai (pirkimo organizatoriui) liktų protingas terminas (laikantis Aprašo 46 punkte nurodytų terminų) ir galimybė pirkimo procedūras atlikti nepažeidžiant teisės aktuose nustatytų reikalavimų.

46. Inicijavimo paraiška su KMSA vadovo rezoliucija organizuoti ir atlikti pirkimą, įskaitant tinkamai parengtą techninės specifikacijos projektą ir Apraše nustatyta tvarka suderintą sutarties projektą, Komisijai (pirkimo organizatoriui) turi būti pateikti ne vėliau kaip prieš:

46.1. 150 kalendorinių dienų iki planuojamos pirkimo sutarties pasirašymo dienos, kai pagal Viešųjų pirkimų įstatymo nuostatas turi būti atliekamas tarptautinis centralizuotas pirkimas (daugiau nei vienai perkančiajai organizacijai);

46.2. 120 kalendorinių dienų iki planuojamos pirkimo sutarties pasirašymo dienos, kai pagal Viešųjų pirkimų įstatymo nuostatas turi būti atliekamas tarptautinis įprastas centralizuotas pirkimas;

46.3. 90 kalendorinių dienų iki planuojamos pirkimo sutarties pasirašymo dienos, kai pagal Viešųjų pirkimų įstatymo nuostatas turi būti atliekamas supaprastintas centralizuotas pirkimas, išskyrus pirkimus, nurodytus 46.4 ir 46.5 papunkčiuose;

46.4. 40 kalendorinių dienų iki planuojamos pirkimo sutarties pasirašymo dienos, kai pagal Viešųjų pirkimų įstatymo ir Mažos vertės pirkimų tvarkos aprašo, patvirtinto Viešųjų pirkimų tarnybos direktoriaus 2017 m. birželio 28 d. įsakymu Nr. 1S-97 „Dėl Mažos vertės pirkimų tvarkos aprašo patvirtinimo“ (toliau – Mažos vertės pirkimų tvarkos aprašas), nuostatas turi būti atliekamas mažos vertės centralizuotas pirkimas skelbiamos apklausos būdu;

46.5. 20 kalendorinių dienų iki planuojamos pirkimo sutarties pasirašymo dienos, kai pagal Viešųjų pirkimų įstatymo ir Mažos vertės pirkimų tvarkos aprašo nuostatas turi būti atliekamas mažos vertės centralizuotas pirkimas neskelbiamos apklausos būdu.

Šiame punkte nustatyti terminai netaikomi, kai PPO (KMSA) inicijuoja centralizuoto pirkimo procedūras, nesilaikydama VIPIS numatytų planuojamo pirkimo inicijavimo datų. KMSA CPO kiekvienu atveju turi teisę įvertinti ir nustatyti tokio pirkimo pradžios datą.

Jeigu dėl nenumatytų aplinkybių iškyla poreikis ypač skubiai atlikti pirkimą, KMSA (PPO) raštu, DVS priemonėmis informuoja apie tokio pirkimo atlikimą KMSA CPO. Tokiu atveju pirkimas gali būti inicijuojamas ir praleidus šiame punkte nurodytus terminus. Viešųjų pirkimų įstatyme numatytais atvejais, kai viešasis pirkimas gali būti atliekamas skubiai, KMSA (PPO) nurodo inicijavimo paraiškoje, nurodo nenumatytas aplinkybes, dėl kurių atsirado poreikis skubiai atlikti tokį pirkimą.

47. Komisija (pirkimo organizatorius) turi teisę gauti iš KMSA pirkimo iniciatoriaus (PPO pirkimo iniciatoriaus) ir kitų KMSA (PPO) darbuotojų visą informaciją, reikalingą pirkimo dokumentams rengti ir pirkimo procedūroms atlikti.

48. KMSA CPO gali atsisakyti atlikti pirkimą, jeigu pirkimui būtina informacija, nurodyta inicijavimo paraiškoje, neatitinka Viešųjų pirkimų įstatymo ar kitų teisės aktų reikalavimų ar yra ne visa ar pavėluotai pateikta. Tokiu atveju KMSA CPO (Centrinis viešųjų pirkimų ir koncesijų skyrius) DVS priemonėmis informuoja KMSA pirkimo iniciatorių, nurodydama tokio sprendimo motyvus. Jei KMSA pirkimo iniciatoriui PPO nepateikia centralizuotam pirkimui būtinos inicijavimo paraiškos ar joje pateikta informacija yra neteisinga, neišsami, KMSA pirkimo iniciatorius DVS priemonėmis informuoja PPO apie nustatytus trūkumus ir centralizuotas pirkimas inicijuojamas gavus tinkamą inicijavimo paraišką.

49. Pirkimo dokumentus rengia Centrinis viešųjų pirkimų ir koncesijų skyrius. KMSA pirkimo iniciatorius DVS priemonėmis pateikia Centrinio viešųjų pirkimų ir koncesijų skyriaus vadovo paskirtam už konkretų pirkimą atsakingam darbuotojui pirkimui svarbią informaciją, kurią sudaro inicijavimo paraiškoje nurodomi duomenys ir dokumentai: perkamų prekių, paslaugų ar darbų pavadinimas ir apibūdinimas, reikalingas kiekis ar apimtis, atsižvelgiant į visą pirkimo sutarties trukmę, įskaitant pratęsimo galimybę, techninė specifikacija (perkamų prekių, paslaugų ar darbų savybės, kokybės ir kiti reikalavimai), numatomos pirkimo objekto eksploatavimo išlaidos (jei tai būtina), siūlomi minimalūs tiekėjų kvalifikacijos reikalavimai (mažos vertės pirkimo atveju, jei kvalifikacija bus tikrinama), siūlymai dėl pasiūlymų vertinimo kriterijų, taikomų aplinkosauginių reikalavimų, prekių pristatymo ar paslaugų teikimo ir darbų atlikimo terminai, pirkimo sutarties trukmė, pirkimo sutarties projektas ar reikalingos pirkimo sutarties sąlygos ir pan.

Pirkimo dokumentai, teikiami Komisijai, turi būti suderinti su KMSA pirkimo iniciatoriumi, Centrinio viešųjų pirkimų ir koncesijų skyriaus vadovu ir šio padalinio už konkretų pirkimą atsakingu darbuotoju. Dokumentai, teikiami KMSA pirkimo organizatoriui, turi būti suderinti su KMSA pirkimo iniciatoriumi.

Pirkimo sutarties projektas turi būti suderintas laikantis Kauno miesto savivaldybės sutarčių valdymo tvarkos apraše, patvirtintame Kauno miesto savivaldybės administracijos direktoriaus 2017 m. kovo 29 d. įsakymu Nr. A-1213 „DėlKauno miesto savivaldybės sutarčių valdymo tvarkos aprašo patvirtinimo“ (toliau – Kauno miesto savivaldybės sutarčių valdymo tvarkos aprašas), nustatytos tvarkos. Už pirkimo sutarties projekto atitiktį pirkimo dokumentams yra atsakingas KMSA pirkimo iniciatorius, jei Kauno miesto savivaldybės sutarčių valdymo tvarkos apraše nenurodyta kitaip. Centrinio viešųjų pirkimų ir koncesijų skyriaus už konkretų pirkimą atsakingas darbuotojas pirkimo dokumentus pradeda rengti tik gavęs DVS priemonėmis tinkamai parengtą inicijavimo paraišką (įskaitant techninę specifikaciją ir KMSA pirkimo iniciatoriaus parengtą sutarties projektą) su KMSA vadovo rezoliucija vykdyti pirkimą. Jei pateikta informacija yra neaiški, neišsami, klaidinga ar prieštaringa – inicijavimo paraiška DVS priemonėmis grąžinama KMSA pirkimo iniciatoriui tikslinti.

50. Už pirkimo dokumentuose nurodytų pirkimo procedūrų atitiktį Viešųjų pirkimų įstatymo nuostatoms atsako Centrinis viešųjų pirkimų ir koncesijų skyrius.

51. KMSA pirkimo iniciatorius (PPO pirkimo iniciatorius) atsako už siūlomo atlikti pirkimo inicijavimą laiku (atsižvelgiant į Aprašo 46 punkte nurodytus terminus), pirkimo tikslingumą ir pagrįstumą, pirkimo sutartimi prisiimamų finansinių įsipareigojimų įvykdymą ir tinkamą planuojamos pirkimo vertės ir maksimalios priimtinos pasiūlymo kainos nustatymą, KMSA (PPO) poreikius atitinkantį pirkimo objekto apibūdinimą, techninės specifikacijos (perkamų prekių, paslaugų ar darbų savybių apibūdinimas) atitiktį įstatymams ir teisės aktams, susijusiems su pirkimo objektu, už su pirkimo specifika susijusių tiekėjo kvalifikacijos kriterijų, taikomų aplinkosauginių reikalavimų, reikalavimų nurodymą. Visais įmanomais atvejais techninės specifikacijos turėtų būti parengtos taip, kad būtų atsižvelgta į neįgaliųjų poreikius ir tinkamumą visiems naudotojams, būtų daroma kuo mažesnė įtaka klimato kaitai, aplinkos taršai, atliekų susidarymui, gamtos išteklių naudojimui, ekosistemų ir jų paslaugų būklei ir (ar) kitam neigiamam poveikiui aplinkai ir užtikrinama, kad įstatymuose įtvirtintais, Lietuvos Respublikos Vyriausybės ar jos įgaliotos institucijos nustatytais atvejais ir tvarka būtų taikomi atsinaujinančių išteklių ir (ar) energijos naudojimo, energijos vartojimo efektyvumo ir aplinkos apsaugos reikalavimai ir (ar) kriterijai, būtų skatinama inovatyvių produktų pasiūla ir užtikrinama, kad Lietuvos Respublikos Vyriausybės ar jos įgaliotos institucijos nustatytais atvejais būtų pasiekti inovatyvių viešųjų pirkimų rodikliai, jos turi užtikrinti konkurenciją ir nediskriminuoti tiekėjų. Įsigyjant prekes, paslaugas ar darbus turi būti prisidedama prie socialinių klausimų, pavyzdžiui, remiamų asmenų įdarbinimo, sąžiningo darbo užmokesčio mokėjimo, lyčių lygių galimybių ir nediskriminavimo kitais pagrindais principų įgyvendinimo, psichologinio smurto darbo aplinkoje prevencijos ir pagalbos asmenims, patyrusiems tokį smurtą, priemonių įgyvendinimo klausimų, sprendimo ir užtikrinama, kad Lietuvos Respublikos Vyriausybės arjos įgaliotos institucijos nustatytais atvejais būtų taikomi socialiniai reikalavimai ir (arba) kriterijai.

52. Nustatyta tvarka parengtus ir suderintus pirkimo dokumentus Centrinis viešųjų pirkimų ir koncesijų skyrius teikia Komisijai (pirkimo organizatoriui).

**V SKYRIUS**

**PIRKIMO DOKUMENTŲ TVIRTINIMAS IR PIRKIMO PROCEDŪRŲ ATLIKIMAS**

53. KMSA pirkimo iniciatorius ar padalinio vadovo įpareigotas padalinio darbuotojas pristato pirkimo dokumentus Komisijos posėdyje ar pirkimo organizatoriui. Atliekant įprastą centralizuotą pirkimą, pirkimo dokumentus pristatyti gali būti kviečiamas ir PPO vadovas ar PPO pirkimo iniciatorius. Atliekant mažos vertės pirkimą neskelbiamos apklausos būdu, kai pirkimą atlieka pirkimo organizatorius, Aprašo nustatyta tvarka suderinti pirkimo dokumentai gali būti tvirtinami KMSA pirkimo iniciatoriui ar padalinio vadovo įpareigotam padalinio darbuotojui nedalyvaujant.

54. Komisija (pirkimo organizatorius), įvertinusi (įvertinęs) parinktą pirkimo būdą, susipažinusi (susipažinęs) su pirkimo dokumentuose pateikta informacija ir išklausiusi (išklausęs) pranešėją, pritaria pirkimo būdui ir patvirtina pirkimo dokumentus arba priima sprendimą netvirtinti pirkimo dokumentų ir nurodo jų trūkumus ar kitus motyvus.

55. KMSA pirkimo iniciatoriaus ar Centrinio viešųjų pirkimų ir koncesijų skyriaus (atsižvelgiant į tai, kuri pirkimo dokumentų dalis turėjo būti pataisyta) pagal Komisijos (pirkimo organizatoriaus) pastabas pataisyti pirkimo dokumentai pakartotinai teikiami Komisijai (pirkimo organizatoriui).

56. Patvirtinus pirkimo dokumentus, Centrinio viešųjų pirkimų ir koncesijų skyriaus atsakingas specialistas apie pirkimą skelbia pirkimus reglamentuojančių teisės aktų nustatyta tvarka.

57. KMSA skelbimą apie tarptautinį, supaprastintą pirkimą (taip pat ir skelbiamą mažos vertės pirkimą), skelbimą apie projekto konkursą, tarptautinio pirkimo atveju skelbimą apie pirkimo sutarties ar preliminariosios sutarties sudarymą, skelbimą apie projekto konkurso rezultatus, skelbimą apie pirkimo sutarties keitimą Viešųjų pirkimų įstatymo 89 straipsnio 1 dalies 2 ir 3 punktuose nurodytais atvejais, išankstinį informacinį skelbimą ir skelbimą dėl savanoriško *ex ante* skaidrumo, kuriuos pagal Viešųjų pirkimų įstatymą numatyta paskelbti viešai, skelbia Viešųjų pirkimų įstatymo antrajame skirsnyje nustatyta tvarka. Tarptautinio pirkimo skelbimai skelbiami per Europos Sąjungos leidinių biurą ir CVP IS, o supaprastinto pirkimo skelbimai – CVP IS.

58. Skelbimą apie tarptautinį, supaprastintą ir mažos vertės pirkimą, skelbimą apie projekto konkursą, tarptautinio pirkimo atveju skelbimą apie pirkimo sutarties, įskaitant ir konkretaus pirkimo sutartį, sudarytą DPS pagrindu, ar preliminariosios sutarties ar jos pagrindu sudarytą pagrindinę sutartį (išskyrus sudarytą naudojantis CPO LT katalogu), sudarymą, skelbimą apie projekto konkurso rezultatus ir skelbimą dėl savanoriško *ex ante* skaidrumo, kurį pagal Viešųjų pirkimų įstatymą numatyta paskelbti viešai, išankstinį informacinį skelbimą rengia ir nustatyta tvarka skelbia Centrinio viešųjų pirkimų ir koncesijų skyriaus atsakingas darbuotojas (jei VIPIS informaciją apie sudarytas sutartis (centralizuoto pirkimo sutartis) tinkamai ir laiku įveda KMSA paskirtasis darbuotojas (PPO paskirtasis darbuotojas ar kitas PPO atsakingas asmuo) ir praneša apie sudarytą sutartį Centrinio viešųjų pirkimų ir koncesijų skyriui).

59. Skelbimas apie pirkimo sutarties, preliminariosios sutarties sudarymą (išskyrus pagrindinės sutarties sudarymą) ir projekto konkurso rezultatus skelbiamas ne vėliau kaip per 30 dienų po pirkimo sutarties ar preliminariosios sutarties sudarymo arba po projekto konkurso rezultatų patvirtinimo. Skelbimai apie pirkimo sutarties sudarymą atlikus Viešųjų pirkimų įstatymo 2 priede nurodytų socialinių ir kitų specialiųjų paslaugų pirkimą ar apie pagrindinės sutarties, sudarytos preliminariosios sutarties pagrindu, ir konkretaus pirkimo sutarties, sudarytos DPS pagrindu, sudarymą gali būti sugrupuojami ir skelbiami kas ketvirtį ne vėliau kaip per 30 dienų ketvirčiui pasibaigus.

60. Tarptautinio pirkimo atveju skelbimą apie pagrindinės sutarties ir konkretaus pirkimo sutarties įsigyjant iš CPO LT katalogo sudarymą ir skelbimą apie pirkimo sutarties, preliminariosios sutarties keitimą Viešųjų pirkimų įstatymo 89 straipsnio 1 dalies 2 ir 3 punktuose nurodytais atvejais rengia ir nustatyta tvarka skelbia KMSA paskirtasis darbuotojas (PPO paskirtasis darbuotojas) (jei Centralizuotos viešųjų pirkimų veiklos paslaugų sutartyje su CPO LT nenurodyta kitaip).

Skelbimai apie pagrindinės sutarties preliminariosios sutarties pagrindu ar konkretaus pirkimo sutarties, sudarytos DPS pagrindu, sudarymą gali būti sugrupuojami ir skelbiami kas ketvirtį ne vėliau kaip per 30 dienų ketvirčiui pasibaigus. Skelbimas apie pirkimo sutarties, preliminariosios sutarties pakeitimą skelbiamas Viešųjų pirkimų įstatymo 89 straipsnio 1 dalies 2 ir 3 punktuose nurodytais atvejais ne vėliau kaip per 3 darbo dienas nuo sutarties pakeitimo dienos.

Parengtas skelbimas, išskyrus skelbimą apie mažos vertės pirkimą, ar skelbimas dėl savanoriško *ex ante* skaidrumo privalo būti pasirašytas KMSA vadovo ar jo įgalioto asmens, skelbiamas – KMSA vadovui ar jo įgaliotam asmeniui pasirašius.

61. Pirkimo procedūrų, pirkimo dokumentų paaiškinimus (patikslinimus) tiekėjams savo iniciatyva ar pagal tiekėjų prašymus teikia Centrinio viešųjų pirkimų ir koncesijų skyriaus atsakingas darbuotojas. Paaiškinimus, susijusius su pirkimo objekto specifika (techninė specifikacija, kvalifikacijos reikalavimai, sutarties sąlygos), KMSA pirkimo iniciatorius privalo pateikti Centriniam viešųjų pirkimų ir koncesijų skyriui per jo nurodytą terminą. Jei KMSA pirkimo iniciatoriui reikia papildomos informacijos iš PPO, PPO pirkimo iniciatorius ar kitas atsakingas asmuo, ją pateikia per nurodytą terminą.

Pirkimo dokumentai tikslinami ir sprendimą dėl pirkimo dokumentų patikslinimo priima Komisija. Ši nuostata netaikoma, kai pirkimo dokumentai tikslinami dėl juose pastebėtų klaidų ir (ar) praleidimų, patikslinančių pirkimo objektą (sutarties projektas, techninė specifikacija, sąmatos ir kiti techniniai dokumentai gali būti tikslinami tik esant KMSA pirkimo iniciatoriaus motyvuotam siūlymui). Šiuo atveju pranešimą tiekėjams teikia Centrinio viešųjų pirkimų ir koncesijų skyriaus atsakingas darbuotojas.

62. Komisija (pirkimo organizatorius) susipažįsta su elektroninėmis priemonėmis pateiktais pasiūlymais, pasiūlymus nagrinėja, vertina ir palygina nedalyvaujant tiekėjams.

Susipažinti su visa informacija, susijusia su pirkimais, gali tik Komisijos, vertinimo komisijos nariai, Komisijos, vertinimo komisijos posėdžiuose dalyvaujantys stebėtojai ir KMSA pakviesti ekspertai, Viešųjų pirkimų tarnybos atstovai, KMSA (PPO) vadovas, jo įgalioti asmenys, kiti asmenys ir institucijos, turinčios tokią teisę pagal jų veiklą reglamentuojančius Lietuvos Respublikos įstatymus, taip pat Lietuvos Respublikos Vyriausybės nutarimu įgalioti Europos Sąjungos ar atskirų valstybių finansinę paramą administruojantys viešieji juridiniai asmenys. Kiti asmenys gali susipažinti tik su ta informacija, kurią atskleisti leidžia Viešųjų pirkimų įstatymas.

63. Komisija (pirkimo organizatorius), priėmusi (priėmęs) sprendimą nustatyti laimėjusį pasiūlymą, dėl kurio bus sudaroma pirkimo sutartis (preliminarioji sutartis), perduoda KMSA pirkimo iniciatoriui Komisijos posėdžio protokolo išrašą ar VIPIS nustatytos formos tiekėjų neskelbiamos apklausos pažymą, taip pat pasiūlyme nurodytą informaciją, reikalingą pirkimo sutarčiai (preliminariajai sutarčiai) pasirašyti, o KMSA pirkimo iniciatorius (PPO pirkimo iniciatorius) Komisijos (pirkimo organizatoriaus) nustatytu laiku organizuoja pirkimo sutarties (preliminariosios sutarties) pasirašymą (išskyrus teisės aktų ir šio aprašo nustatytus atvejus, kai pirkimo sutartis sudaroma žodžiu). Informacija apie tai, kuri perkančioji organizacija turi sudaryti sutartį, nurodoma atitinkamos sutarties projekte, tačiau įprastai – preliminariąją sutartį sudaro KMSA CPO, atlikusi centralizuotą pirkimą, pagrindinę sutartį, taip pat konkretaus pirkimo sutartį – PPO (KMSA), įprasto centralizuoto pirkimo sutartį – PPO, pavedusi KMSA CPO atlikti centralizuoto pirkimo procedūras, arba KMSA CPO atlikusi įprastą centralizuotą pirkimą KMSA naudai.

64. KMSA pirkimo iniciatorius (PPO pirkimo iniciatorius) yra atsakingas už pirkimo sutarties sudarymą laiku ir jos atitiktį pirkimo dokumentams ir pasiūlymui.

KMSA pirkimo sutartys (preliminariosios sutartys) sudaromos, atsakingi už pirkimo sutarčių vykdymą asmenys paskiriami ir šios sutartys vykdomos vadovaujantis Kauno miesto savivaldybės sutarčių valdymo tvarkos aprašu. PPO centralizuoto pirkimo sutartys sudaromos, atsakingi už sutarčių vykdymą asmenys paskiriami ir šios sutartys vykdomos PPO vadovo nustatyta tvarka. PPO atsakingi už pirkimo sutarties vykdymą asmenys gali būti neskiriami, jei komisijai Skiriant asmenį (asmenis), atsakingą (atsakingus) už pirkimo sutarties vykdymą, turi būti atsižvelgiama į pirkimo objekto ir Viešųjų pirkimų įstatymo 89 ir 90 straipsnių nuostatų išmanymą.

***Pakeitimai:***

*Administracijos direktoriaus 2023-03-02 įsakymo Nr. A-*[*764*](file:///C:\Users\2023\Bendri\a230764.docx) *redakcija*

65. Sudarant pirkimo sutartis (kai perkamos informacinės sistemos ir (ar) duomenų bazės, informacinės sistemos priežiūros paslaugos, vaizdo ir (ar) garso įranga ir (ar) jų priežiūros, apsaugos, socialinės pagalbos paslaugos ir kitos prekės ir (ar) paslaugos), kurių vykdymas yra susijęs su asmens duomenų tvarkymu ir (ar) naudojimu, privalomai turi būti pasirašytas susitarimas dėl asmens duomenų tvarkymo ir (ar) naudojimo. Toks susitarimas turi būti neatsiejama pirkimo sutarties dalis.

66. Pirkimo sutartis (preliminarioji sutartis) turi būti sudaroma laikantis Viešųjų pirkimų įstatyme nurodytų terminų ir procedūrų.

67. Pirkimo sutartis gali būti sudaroma žodžiu, kai atliekamas supaprastintas pirkimas, kurio sutarties vertė neviršija 5000 Eur (penkių tūkstančių eurų) (be PVM). Viešųjų pirkimų įstatymo 25 straipsnio 3 ir 4 dalyse nurodytuose aprašuose nustatytais atvejais (įsigyjant užsienyje prekes, paslaugas ar darbus užsienyje vykdomiems vystomojo bendradarbiavimo ir kitiems projektams ir atliekant ypatingos svarbos tarptautiniams renginiams organizuoti reikalingų prekių, paslaugų ar darbų supaprastintus pirkimus) gali būti žodžiu sudaromos supaprastinto pirkimo sutartys, kurių vertė ne didesnė kaip 10 000 Eur (dešimt tūkstančių eurų) (be PVM).

68. KMSA sudarius centralizuoto pirkimo preliminariąją sutartį, pagrindines sutartis gali sudaryti visos preliminariojoje sutartyje nurodytos PPO, taip pat ir KMSA. Sudarydama preliminariąją ir pagrindinę sutartis, KMSA (KMSA CPO, PPO) vadovaujasi Viešųjų pirkimų įstatymu ir (ar) Mažos vertės pirkimų tvarkos aprašu ir Aprašu. Preliminariojoje sutartyje nurodytas procedūras, reikalingas pagrindinei sutarčiai sudaryti, atlieka Komisija (PPO vadovo įsakymu sudaryta PPO viešojo pirkimo komisija) ar pirkimo organizatorius.

69. KMSA CPO, atlikusi tarptautinį ar supaprastintą centralizuotą pirkimą, gali sukurti DPS. KMSA CPO sukūrus DPS, konkretaus pirkimo sutartis gali sudaryti visos pirkimo, kurį atliekant buvo sukurta DPS, dokumentuose nurodytos PPO, taip pat ir KMSA. DPS pagrindu atliekamo kiekvieno konkretaus pirkimo procedūras, reikalingas sutarčiai sudaryti, atlieka Komisija (pirkimo organizatorius).

70. Pirkimo sutartis ar preliminarioji sutartis jos galiojimo laikotarpiu gali būti keičiama neatliekant naujos pirkimo procedūros Viešųjų pirkimų įstatymo 89 straipsnyje nustatytais atvejais ir tvarka.

71. Atlikus pirkimą, Komisijos, vertinimo komisijos sekretorius tvarko ir saugo Komisijos, vertinimo komisijos posėdžių protokolus vienus metus, vėliau perduoda juos saugoti KMSA padalinio, kuriam jis priklauso, darbuotojui, atsakingam už dokumentų saugojimą. Kiti su viešojo pirkimo procedūromis susiję dokumentai saugomi KMSA padalinyje, kuriam priklauso Komisijos, vertinimo komisijos sekretorius. Pirkimo organizatorius, atlikęs pirkimą, perduoda visus su pirkimu susijusius dokumentus KMSA padalinio, kuriam jis priklauso, darbuotojui, atsakingam už dokumentų saugojimą. Tuo atveju, kai Komisija buvo sudaryta konkrečiam pirkimui ar atnaujinto varžymosi procedūroms atlikti, KMSA padalinio, kuriam priklauso Komisijos sekretorius, atsakingas darbuotojas ar pirkimo organizatorius suveda visą su pirkimu susijusią informaciją į VIPIS. Sudarytos sutartys registruojamos ir sutarčių originalai saugomi KMSA (PPO) vadovo nustatyta tvarka.

72. KMSA pirkimo iniciatorius (PPO pirkimo iniciatorius) ne vėliau kaip per 1 darbo dieną nuo sutarties, su kuria susijusias ataskaitas ir skelbimus rengia Centrinio viešųjų pirkimų ir koncesijų skyriaus atsakingas darbuotojas pagal Aprašo 58, 73, 75 punktus, sudarymo dienos privalo Centrinio viešųjų pirkimų ir koncesijų skyriui pateikti tokios pirkimo sutarties kopiją arba jam pranešti apie sudarytą sutartį VIPIS ar DVS priemonėmis.

***Pakeitimai:***

*Administracijos direktoriaus 2023-03-02 įsakymo Nr. A-*[*764*](file:///C:\Users\2023\Bendri\a230764.docx) *redakcija*

73. Centrinio viešųjų pirkimų ir koncesijų skyriaus atsakingas darbuotojas parengia, pateikia pasirašyti KMSA vadovui ar jo įgaliotam asmeniui ir išsiunčia Viešųjų pirkimų tarnybai kiekvieno tarptautinio ir supaprastinto pirkimo, įskaitant ir projekto konkursą, ir pirkimą, kurio metu sudaroma preliminarioji sutartis ir taikoma DPS (kaip nurodyta Viešųjų pirkimų įstatymo 96 straipsnio 2 dalies 1 punkte), procedūrų ataskaitą, taip pat pirkimo procedūrų ataskaitą, kai sudaroma pagrindinė sutartis, kai vykdomas atnaujintas arba iš dalies atnaujintas tiekėjų varžymasis pagal Viešųjų pirkimų įstatymo 78 straipsnio 5 dalies 2 ir 3 punktus. Pirkimo procedūrų ataskaita pildoma CVP IS Viešųjų pirkimų tarnybos nustatyta tvarka ir išsiunčiama per 15 dienų pasibaigus pirkimo procedūroms, bet ne vėliau kaip iki pirmojo mokėjimo pagal sudarytą pirkimo sutartį pradžios.

KMSA paskirtasis darbuotojas nedelsdamas įveda į VIPIS informaciją apie sudarytą pagrindinę sutartį po padalinio, kuriam jis priklauso, įvykdytos atnaujinto ar iš dalies atnaujinto varžymosi procedūros pagal Viešųjų pirkimų įstatymo 78 straipsnio 5 dalies 2 ir 3 punktus ir praneša apie tai DVS priemonėmis Centrinio viešųjų pirkimų ir koncesijų skyriui tam, kad Centrinio viešųjų pirkimų ir koncesijų skyriaus atsakingas darbuotojas galėtų parengti atitinkamą pirkimo procedūrų ataskaitą.

74. Pirkimo procedūrų ataskaita neteikiama, kai atliekamas mažos vertės pirkimas arba pirkimo sutartis sudaroma pagal Viešųjų pirkimų įstatymo 72 straipsnio 3 dalį atlikus supaprastintą pirkimą, pagrindinė sutartis sudaroma pagal šio įstatymo 78 straipsnio 4 dalį ar 78 straipsnio 5 dalies 1 punktą.

75. Tuo atveju, kai centralizuotus pirkimus pagal Viešųjų pirkimų įstatymo 82 straipsnio 1 dalį atlieka KMSA CPO, Viešųjų pirkimų įstatymo 96 straipsnio 2 dalyje nurodytas ataskaitas teikia KMSA CPO:

75.1. Centralizuoto pirkimo procedūrų, kurių metu sudaromos pagrindinės sutartys preliminariųjų sutarčių pagrindu ar konkretaus pirkimo sutartys DPS pagrindu, ataskaitas Viešųjų pirkimų įstatymo 96 straipsnio 3 dalyje nustatyta tvarka ir terminais (kas mėnesį ne vėliau kaip per 5 darbo dienas mėnesiui pasibaigus) parengia ir išsiunčia Viešųjų pirkimų tarnybai Centrinio viešųjų pirkimų ir koncesijų skyriaus atsakingas darbuotojas.

75.2. Įprasto centralizuoto pirkimo procedūrų ataskaitas Viešųjų pirkimų įstatymo 96 straipsnio 2 dalies 1 punkte nustatyta tvarka ir terminais (ne vėliau kaip per 15 dienų) parengia, pateikia pasirašyti KMSA vadovui ar jo įgaliotam asmeniui ir išsiunčia Viešųjų pirkimų tarnybai Centrinio viešųjų pirkimų ir koncesijų skyriaus atsakingas darbuotojas.

Už centralizuoto pirkimo sutarčių sudarymą ir įvedimą laiku į VIPIS bei informacijos apie sudarytą sutartį pateikimą Centrinio viešųjų pirkimų ir koncesijų skyriui tam, kad jo darbuotojas parengtų ir Viešųjų pirkimų tarnybai pateiktų ataskaitą, atsako KMSA paskirtasis darbuotojas (PPO paskirtasis darbuotojas).

76. Kiekvieno laimėjusio dalyvio raštu pateiktas pasiūlymas (išskyrus atvejus, kai pirkimo sutartis sudaroma žodžiu), sudaryta pirkimo sutartis, preliminarioji sutartis, vidaus sandoris ir šių sutarčių ir vidaus sandorių pakeitimai, išskyrus informaciją, kurios atskleidimas prieštarautų informacijos ir duomenų apsaugą reguliuojantiems teisės aktams arba visuomenės interesams, pažeistų teisėtus tiekėjų komercinius interesus arba turėtų neigiamą poveikį tiekėjų konkurencijai, ne vėliau kaip per 15 dienų nuo pirkimo sutarties, preliminariosios sutarties ar vidaus sandorio sudarymo ar pakeitimo, bet ne vėliau kaip iki pirmojo mokėjimo pagal jį pradžios Viešųjų pirkimų tarnybos nustatyta tvarka turi būti paskelbti CVP IS. Informacija apie žodžiu sudarytas sutartis skelbiama Viešųjų pirkimų įstatymo nustatyta tvarka Centrinio viešųjų pirkimų ir koncesijų skyriaus atsakingo darbuotojo.

77. Aprašo 76 punkte nustatytas reikalavimas netaikomas pirkimams, kurie atlikti neskelbiamų derybų būdu (mažos vertės pirkimų atveju – neskelbiant apie pirkimą) ir kuriuos laimėjęs dalyvis yra fizinis asmuo, esant vienai iš šių priežasčių:

77.1. jeigu prekes tiekti, paslaugas teikti ar darbus atlikti gali tik konkretus tiekėjas – dėl išimtinių teisių apsaugos arba konkurencijos nėra dėl techninių priežasčių (Viešųjų pirkimų įstatymo 71 straipsnio 1 dalies 2 punkto b, c papunkčiai);

77.2. kai perkamos mokymo paslaugos, ekspertų teikiamos intelektinės paslaugos, ekspertinio vertinimo paslaugos (Viešųjų pirkimų įstatymo 71 straipsnio 6 dalies 5, 6, 7 punktai);

77.3. perkant iš konkretaus tiekėjo unikalų meno kūrinį ar meninį atlikimą arba jų sukūrimą (Viešųjų pirkimų įstatymo 71 straipsnio 1 dalies 2 punkto a papunktis);

77.4. laimėjusio dalyvio pasiūlymo, pirkimo sutarties ar preliminariosios sutarties dalims, kai nėra techninių galimybių CVP IS paskelbti informacijos. Tokiu atveju Centrinio viešųjų pirkimų ir koncesijų skyriaus atsakingas darbuotojas turi užtikrinti galimybę susipažinti su nepaskelbtomis laimėjusio dalyvio pasiūlymo, pirkimo sutarties ar preliminariosios sutarties dalimis.

78. Centrinio viešųjų pirkimų ir koncesijų skyriaus atsakingas darbuotojas CVP IS skelbia raštu pateiktą laimėjusio dalyvio pasiūlymą ir raštu sudarytą pirkimo sutartį, kurią paskelbti pagal Aprašo 3.10 papunktį nėra priskirta KMSA paskirtajam darbuotojui ir pagal Aprašo 3.27 papunktį nėra priskirta PPO paskirtajam darbuotojui.

***Pakeitimai:***

*Administracijos direktoriaus 2023-03-02 įsakymo Nr. A-*[*764*](file:///C:\Users\2023\Bendri\a230764.docx) *redakcija*

79. KMSA pirkimo iniciatorius (PPO pirkimo iniciatorius) ne vėliau kaip per 1 darbo dieną nuo pirkimo sutarties, kurią pagal Aprašo 78 punktą skelbia Centrinio viešųjų pirkimų ir koncesijų skyriaus atsakingas darbuotojas, sudarymo raštu dienos privalo pateikti Centriniam viešųjų pirkimų ir koncesijų skyriui sudarytos sutarties kopiją arba VIPIS ar DVS priemonėmis informuoti apie jos sudarymą.

***Pakeitimai:***

*Administracijos direktoriaus 2023-03-02 įsakymo Nr. A-*[*764*](file:///C:\Users\2023\Bendri\a230764.docx) *redakcija*

80. KMSA paskirtasis darbuotojas nedelsdamas, bet ne vėliau kaip per 5 dienas nuo Viešųjų pirkimų įstatymo 91 straipsnio 2 dalyje nurodytų terminų pasibaigimo Centriniam viešųjų pirkimų ir koncesijų skyriui privalo pateikti informaciją ir ją pagrindžiančius dokumentus apie pirkimo sutarties neįvykdžiusius ar netinkamai ją įvykdžiusius tiekėjus (tiekėjų grupės atveju – apie visus grupės narius), taip pat apie ūkio subjektus, kurių pajėgumais rėmėsi tiekėjas ir kurie su tiekėju prisiėmė solidarią atsakomybę už pirkimo sutarties įvykdymą pagal Viešųjų pirkimų įstatymo 49 straipsnio 5 dalį, jeigu pažeidimas įvykdytas dėl tos pirkimo sutarties dalies, kuriai jie buvo pasitelkti, kai: pirkimo sutartis nutraukta dėl esminio pirkimo sutarties pažeidimo arba priimtas KMSA sprendimas, kad tiekėjas pirkimo sutartyje nustatytą esminę pirkimo sutarties sąlygą vykdė su dideliais arba nuolatiniais trūkumais ir dėl to KMSA pritaikė sutartyje nustatytą sankciją; priimtas teismo sprendimas, kuriuo tenkinamas KMSA reikalavimas atlyginti nuostolius, patirtus dėl to, kad tiekėjas sutartyje nustatytą esminę pirkimo sutarties sąlygą vykdė su dideliais arba nuolatiniais trūkumais. Informaciją CVP IS skelbia ir ją paskelbus, nedelsdamas, bet ne vėliau kaip per 3 darbo dienas, apie tai informuoja tiekėją Centrinis viešųjų pirkimų ir koncesijų skyrius.

81. Centrinis viešųjų pirkimų ir koncesijų skyrius privalo per 30 dienų, pasibaigus ataskaitiniams kalendoriniams metams, Viešųjų pirkimų tarnybai pagal jos nustatytą formą ir reikalavimus parengti ir pateikti duomenis apie visas KMSA per kalendorinius metus sudarytas pirkimo sutartis, nurodytas Viešųjų pirkimų ir pirkimų ataskaitų rengimo ir teikimo tvarkos aprašo, patvirtinto Viešųjų pirkimų tarnybos direktoriaus 2017 m. birželio 6 d. įsakymu Nr. 1S-80 „Dėl Viešųjų pirkimų ir pirkimų ataskaitų rengimo ir teikimo tvarkos aprašo, viešųjų pirkimų ir pirkimų ataskaitų formų patvirtinimo“, 11.1 papunktyje, taip pat duomenis apie vidaus sandorius, atliktus pagal Viešųjų pirkimų įstatymo 10 straipsnį.

PPO šiame punkte nurodytą ataskaitą Viešųjų pirkimų tarnybos nustatyta tvarka rengia dėl savo atliktų decentralizuotų pirkimų.

82. Informaciją apie pirkimų, kuriems, vadovaujantis Viešųjų pirkimų įstatymo 10 straipsnio nuostatomis, šio įstatymo reikalavimai netaikomi, sutartis (vidaus sandorius) renka šių pirkimų KMSA iniciatorius ir per 10 dienų, pasibaigus ataskaitiniams kalendoriniams metams, teikia Centriniam viešųjų pirkimų ir koncesijų skyriui.

83. KMSA (KMSA CPO, PPO) turi teisę savo iniciatyva nutraukti pradėtas pirkimo ar projekto konkurso procedūras, jeigu atsirado aplinkybių, kurių nebuvo galima numatyti (perkamas objektas tapo nereikalingas, nėra lėšų už jį sumokėti ir pan.), arba pirkimo dokumentuose padaryta esminių klaidų, dėl kurių pirkimas tampa nebetikslingas ar jį įvykdžius būtų įsigytas KMSA arba PPO poreikių neatitinkantis pirkimo objektas.

***Pakeitimai:***

*Administracijos direktoriaus 2023-03-02 įsakymo Nr. A-*[*764*](file:///C:\Users\2023\Bendri\a230764.docx) *redakcija*

831. Jeigu buvo pažeisti Viešųjų pirkimų įstatymo 17 straipsnio 1 dalyje nustatyti principai ir atitinkamos padėties negalima ištaisyti, KMSA (KMSA CPO, PPO) privalo savo iniciatyva nutraukti pradėtas pirkimo ar projekto konkurso procedūras:

831.1. nutraukti tarptautinį ir supaprastintą pirkimą (išskyrus mažos vertės pirkimą) gali Komisija, suderinusi su KMSA vadovu;

831.2. nutraukti mažos vertės pirkimą gali Komisija (pirkimo organizatorius), suderinusi (suderinęs) su KMSA pirkimo iniciatoriumi (derinti nereikia, kai su tiekėjais bendraujama žodžiu);

831.3. nutraukti atnaujinto tiekėjų, su kuriais sudaryta preliminarioji sutartis, varžymosi procedūrą dėl pagrindinės sutarties sudarymo gali procedūrą atliekanti Komisija (pirkimo organizatorius), suderinusi (suderinęs) su KMSA pirkimo iniciatoriumi;

831.4. nutraukti konkretaus pirkimo DPS pagrindu procedūrą gali procedūrą atliekanti Komisija (pirkimo organizatorius), suderinusi (suderinęs) su KMSA pirkimo iniciatoriumi.

***Papildyta punktu:***

*Administracijos direktoriaus 2023-03-02 įsakymo Nr. A-*[*764*](file:///C:\Users\2023\Bendri\a230764.docx) *redakcija*

84. PPO, norėdama kad būtų nutrauktas KMSA CPO pavestas ir atliekamas įprastas centralizuotas pirkimas, kreipiasi raštu ir nurodo priežastis. KMSA CPO priima sprendimus ir atlieka veiksmus Aprašo 83 punkte nustatyta tvarka. Nutraukiant pirkimo procedūras PPO iniciatyva, KMSA CPO nevertina PPO sprendimo dėl pirkimo nutraukimo pagrįstumo aplinkybių. KMSA CPO atlieka tik formaliuosius techninius pirkimo nutraukimo veiksmus.

85. Planavimo ir pasirengimo pirkimams dokumentai, pirkimo dokumentai, paraiškos, pasiūlymai bei jų nagrinėjimo ir vertinimo dokumentai, Komisijos sprendimų priėmimo, derybų, dialogo ar kiti protokolai, susirašinėjimo su tiekėjais dokumentai, kiti su pirkimu susiję dokumentai saugomi 4 metus nuo pirkimo pabaigos, preliminariosios sutartys, pirkimo sutartys, jų pakeitimai ir su jų vykdymu susiję dokumentai – 4 metus nuo pirkimo sutarties įvykdymo. Dokumentai saugomi Lietuvos Respublikos dokumentų ir archyvų įstatymo nustatyta tvarka. Pirkimą patvirtinantys dokumentai, kurie saugomi pirkimo organizatoriaus elektroniniame pašte, turi būti atspausdinti ir pateikti padalinio, inicijavusio pirkimą, už dokumentų saugojimą atsakingam darbuotojui arba kitais būdais užtikrintas tokių dokumentų prieinamumą, iškilus tokiam poreikiui.

***Pakeitimai:***

### *Administracijos direktoriaus 2023-03-02 įsakymo Nr. A-*[*764*](file:///C:\Users\2023\Bendri\a230764.docx) *redakcija*

### VI SKYRIUS

### BAIGIAMOSIOS NUOSTATOS

86. Tiekėjų pretenzijas KMSA (KMSA CPO) nagrinėja Komisija (pirkimo organizatorius), atlikusi (atlikęs) pirkimą. Sprendimą dėl pretenzijos (išskyrus pretenzijas dėl mažos vertės pirkimo ir konkretaus pirkimo DPS pagrindu ar atnaujinto varžymosi procedūros siekiant sudaryti pagrindinę sutartį), remdamasis Komisijos (pirkimo organizatoriaus) išvadomis ir (ar) pirkimo organizatoriaus ar Komisijos pirmininko paaiškinimais, priima KMSA vadovas. Pretenzijas, gautas dėl mažos vertės pirkimo, konkretaus pirkimo DPS pagrindu ar atnaujinto varžymosi procedūros siekiant sudaryti pagrindinę sutartį, nagrinėja ir sprendimą priima Komisija (pirkimo organizatorius), atlikusi (atlikęs) pirkimą.

***Pakeitimai:***

*Administracijos direktoriaus 2023-03-02 įsakymo Nr. A-*[*764*](file:///C:\Users\2023\Bendri\a230764.docx) *redakcija*

87. KMSA ar KMSA CPO privalo išnagrinėti pretenziją, priimti motyvuotą sprendimą ir apie jį, taip pat apie anksčiau praneštų pirkimo procedūros terminų pasikeitimą raštu pranešti pretenziją pateikusiam tiekėjui, suinteresuotiems kandidatams ir suinteresuotiems dalyviams ne vėliau kaip per 6 darbo dienas nuo pretenzijos gavimo dienos.

88. Pasikeitus Apraše minimiems teisės aktams, taikomos aktualios tų teisės aktų redakcijos nuostatos.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

## Kauno miesto savivaldybės administracijos

viešųjų pirkimų organizavimo ir kontrolės

tvarkos aprašo

1 priedas

***Pakeitimai priedo žymoje:***

*Administracijos direktoriaus 2023-03-02 įsakymo Nr. A-*[*764*](file:///C:\Users\2023\Bendri\a230764.docx) *redakcija*

**(Konfidencialumo pasižadėjimo forma)**

KAUNO MIESTO SAVIVALDYBĖS ADMINISTRACIJA

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(asmens vardas ir pavardė)

KONFIDENCIALUMO PASIŽADĖJIMAS

20\_\_ m.\_\_\_\_\_\_\_\_\_\_\_\_\_\_\_\_ d. Nr. \_\_\_\_\_\_\_\_

Kaunas

1. Būdamas (-a) \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, pasižadu:

(pareigų, atliekamų pirkimo procedūrose, pavadinimas)

1.1. saugoti ir tik įstatymų ir kitų teisės aktų nustatytais tikslais ir tvarka naudoti visą su pirkimu susijusią informaciją, kuri man taps žinoma, dirbant viešojo pirkimo komisijos pirmininku (-e), nariu (-e), ekspertu (-e), pirkimo organizatoriumi (-e), pirkimo iniciatoriumi (-e), atliekant stebėtojo ar kitas funkcijas;

1.2. man patikėtus dokumentus saugoti tokiu būdu, kad tretieji asmenys neturėtų galimybės su jais susipažinti ar pasinaudoti.

1.3. nepasilikti jokių man pateiktų dokumentų kopijų.

2. Man žinoma, kad su pirkimu susijusią informaciją, kurią Lietuvos Respublikos viešųjų pirkimų įstatymo ir kitų su jo įgyvendinimu susijusių teisės aktų nuostatos numato teikti pirkimo procedūrose dalyvaujančioms arba nedalyvaujančioms šalims, galėsiu teikti tik įpareigotas (-a) viešojo pirkimo komisijos ar Kauno miesto savivaldybės administracijos (toliau – perkančioji organizacija) vadovo ar jo įgalioto asmens. Konfidencialią informaciją galėsiu atskleisti tik Lietuvos Respublikos įstatymų nustatytais atvejais.

3. Man išaiškinta, kad konfidencialią informaciją sudaro:

3.1. informacija, kurios konfidencialumą nurodė tiekėjas ir jos atskleidimas nėra privalomas pagal Lietuvos Respublikos teisės aktus;

3.2. visa su pirkimu susijusi informacija ir dokumentai, kuriuos Lietuvos Respublikos viešųjų pirkimų įstatymo ir kitų su jo įgyvendinimu susijusių teisės aktų nuostatos nenumato teikti pirkimo procedūrose dalyvaujančioms arba nedalyvaujančioms šalims;

3.3. informacija, kurios atskleidimas prieštarauja įstatymams, daro nuostolių teisėtiems šalių komerciniams interesams arba trukdo užtikrinti sąžiningą konkurenciją.

4. Esu įspėtas (-a), kad, pažeidęs (-usi) šį pasižadėjimą, turėsiu atlyginti perkančiajai organizacijai ir tiekėjams padarytus nuostolius.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_

(pareigų, atliekamų pirkimo

procedūrose, pavadinimas)

## Kauno miesto savivaldybės administracijos

viešųjų pirkimų organizavimo ir kontrolės

tvarkos aprašo

2 priedas

**(Nešališkumo deklaracijos forma)**

KAUNO MIESTO SAVIVALDYBĖS ADMINISTRACIJA

(asmens vardas ir pavardė)

**NEŠALIŠKUMO DEKLARACIJA**

20\_\_ m.\_\_\_\_\_\_\_\_\_\_\_\_\_ d. Nr. \_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_

(vietovės pavadinimas)

Būdamas (-a) \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ pasižadu:

(viešajame pirkime atliekamų pareigų pavadinimas)

1. Objektyviai, dalykiškai, be išankstinio nusistatymo, vadovaudamasis (-si) visų tiekėjų lygiateisiškumo, nediskriminavimo, proporcingumo, abipusio pripažinimo ir skaidrumo principais, atlikti man pavestas pareigas (užduotis).

2. Nedelsdamas (-a) raštu pranešti perkančiosios organizacijos arba perkančiojo subjekto (toliau kartu – pirkimo vykdytojas) vadovui ar jo įgaliotam atstovui apie galimą viešųjų ir privačių interesų konfliktą, paaiškėjus bent vienai iš šių aplinkybių:

2.1. pirkimo procedūrose kaip tiekėjas dalyvauja man artimas asmuo arba juridinis asmuo, kuriam vadovauja toks asmuo;

2.2. aš arba man artimas asmuo:

2.2.1. esu (yra) pirkimo procedūrose dalyvaujančio juridinio asmens valdymo organų narys;

2.2.2. turiu (-i) pirkimo procedūrose dalyvaujančio juridinio asmens įstatinio kapitalo dalį arba turtinį įnašą jame;

2.2.3. gaunu (-a) iš pirkimo procedūrose dalyvaujančio juridinio asmens bet kokios rūšies pajamų;

2.3. dėl bet kokių kitų aplinkybių negaliu laikytis 1 punkte nustatytų principų.

3. Man išaiškinta, kad:

3.1. man artimi asmenys yra: sutuoktinis, mano ir mano sutuoktinio tėvai (įtėviai), vaikai (įvaikiai), broliai (įbroliai), seserys (įseserės), seneliai, vaikaičiai ir jų sutuoktiniai;

3.2. patekęs (-usi) į interesų konflikto situaciją, privalau nusišalinti ar galiu būti nušalinamas (-a) nuo su atitinkamu pirkimu susijusių sprendimų rengimo, svarstymo, priėmimo proceso ar jo stebėjimo vadovaujantis Lietuvos Respublikos viešųjų ir privačių interesų derinimo įstatymu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_

(viešajame pirkime atliekamų (parašas) (vardas ir pavardė)

pareigų pavadinimas)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

## Kauno miesto savivaldybės administracijos

viešųjų pirkimų organizavimo ir kontrolės

tvarkos aprašo

3 priedas

**(Pirkimo inicijavimo paraiškos forma)**

*(Skliaustuose pasviruoju šriftu nurodytos pildymo instrukcijos, rengiant inicijavimo paraišką, turi būti ištrinamos. Inicijavimo paraiška gali būti rengiama* *kaip siunčiamas dokumentas*, *užtikrinant atitiktį šiame priede nurodytam turiniui ir formai.)*

*(Perkančiosios organizacijos pavadinimas didžiosiomis paryškintomis raidėmis)*

*(Nurodomas pirkimo iniciatoriaus (Kauno miesto savivaldybės administracijos padalinio) pavadinimas. Pavaldžiai perkančiajai organizacijai pildyti nereikia)*

*(Kauno miesto savivaldybės administracijos vadovo*

*vardas, pavardė, jei pirkimo procedūras inicijuoja*

*Kauno miesto savivaldybės administracijos padalinys arba*

*Kauno miesto savivaldybės administracijos padalinio,*

*nurodyto Kauno miesto savivaldybės administracijos*

*viešųjų pirkimų organizavimo ir kontrolės*

*tvarkos aprašo 41 punkte, pavadinimas, jei pirkimą*

*inicijuoja pavaldi perkančioji organizacija ir jį atlikti pavedama Kauno miesto*

*savivaldybės administracijai – centrinei perkančiajai organizacijai)*

**………………………………………………….. PIRKIMO INICIJAVIMO PARAIŠKA**

*(pirkimo pavadinimas)*

20\_\_ m.\_\_\_\_\_\_\_\_\_\_\_\_\_\_\_\_ d. Nr. \_\_\_\_\_\_\_\_

Kaunas

|  |
| --- |
| 1. Pirkimo apibūdinimas  *(Nurodomas pirkimo pavadinimas. Jei pirkimas skaidomas, nurodomi pirkimų dalių pavadinimai ir pateikiama informacija apie kiekvieną pirkimo dalį. Jei pirkimas atliekamas kitos pavaldžios perkančiosios organizacijos pavedimu, nurodomas šios įstaigos pavadinimas.)* |

|  |
| --- |
| 2. Pirkimo techninė specifikacija  *(Jeigu pridedama kaip atskiras dokumentas, nurodoma „(priedas)“ arba šioje vietoje aprašomi reikalavimai perkamam objektui.* *Jei numatoma pirkti statybos darbus, kurie bus vykdomi pagal techninį projektą, turi būti pateiktas techninis projektas (elektroninėmis priemonėmis), šio projekto ekspertizės aktas, kainos skaičiavimai, Kauno miesto savivaldybės administracijos (toliau – KMSA) ar pavaldžios perkančiosios organizacijos (toliau – PPO) vadovo įsakymas, kuriuo buvo patvirtintas techninis projektas. Jei perkamiems darbams neprivalomas techninis projektas, pateikiami (elektroninėmis priemonėmis) darbų kiekių žiniaraščiai, brėžiniai, schemos, darbų aprašymas ir pan. Kai perkamos paslaugos ir prekės, nurodomi perkamoms paslaugoms ir prekėms apibūdinti reikalingi duomenys.)*  Neskaidymo pagrindimas  *(Privaloma pateikti* *pagrindimą,* *jei bus atliekamas tarptautinis pirkimas, kuris nėra skaidomas į pirkimo dalis, arba statinio statybos darbų ir statinio projektavimo paslaugų pirkimas neatskiriant statinio statybos darbų pirkimo nuo statinio projektavimo paslaugų pirkimo (išskyrus mažos vertės pirkimą). Pagrindimo argumentai negali būti formalūs, turi būti konkrečiai įvardijamos neskaidymo priežastys.). Kitais atvejais neskaidymo pagrindimo pateikimas nėra privalomas, tokiu atveju nurodoma „Neaktualu“.* |

|  |
| --- |
| 3. Pirkimo procedūrų atlikimo data (prekių pristatymo, paslaugų teikimo, darbų atlikimo pradžia) *(Nurodoma pirkimo atlikimo data, atsižvelgiant į turimas galiojančias sutartis ar pan. ir Kauno miesto savivaldybės administracijos viešųjų pirkimų organizavimo ir kontrolės tvarkos aprašo (toliau – Aprašas) 46 punkte nustatytus terminus.)*  Pagrindimas dėl skubos  *(Nurodoma* „*Neaktualu“ arba*, *jeigu pirkimo atlikimo terminas turi būti trumpesnis nei Aprašo 46 punkte nustatyti terminai, pateikiamas motyvuotas pagrindimas pirkimą atlikti skubos tvarka.)* |

|  |
| --- |
| 4. Perkamos prekės, paslaugos ar darbai  *(Nurodoma, ar yra CPO LT kataloge, ar nėra CPO LT kataloge, ar galima įsigyti pagal KMSA – centrinės perkančiosios organizacijos sudarytą preliminariąją sutartį ar naudojantis sukurta dinamine pirkimo sistema, ar ne)*  4.1. CPO LT katalogo patikrinimo data  *(Nurodoma CPO LT katalogo patikrinimo data.)*  4.2. Pagrindimas dėl CPO LT kataloge esančių prekių, paslaugų ar darbų pirkimo ne per viešąją įstaigą CPO LT (toliau – CPO LT)  *(Jei reikalingas pirkimo objektas CPO LT kataloge yra, bet neperkama naudojantis CPO LT katalogu – nurodomas motyvuotas pagrindimas: neatitinka perkančiosios organizacijos poreikių, nurodant juos konkrečiai, perkančioji organizacija gali pirkimo objektą įsigyti efektyviau ir pan. Pareigos įsigyti prekių, paslaugų ir darbų iš CPO LT arba per ją gali būti nesilaikoma, kai atliekamas mažos vertės neskelbiamas pirkimas, kurio sutarties vertė yra 15 000 Eur be PVM arba mažiau), tokiu atveju jokio atskiro pagrindimo, kodėl neperkama per CPO LT, rengti nereikia – nurodoma, kad* „*neskelbiamos apklausos būdu bus atliekamas mažos vertės pirkimas, kurio numatoma vertė yra 15 000 Eur be PVM arba mažiau“.)* |

|  |
| --- |
| 5. Ar pirkimas buvo numatytas pirkimų plane?  *(Jeigu buvo numatytas, nurodoma „Taip“ ir pirkimų plano paraiškos Nr. (pridedama kaip priedas), jeigu nebuvo numatytas, nurodoma „Ne“.)*  Pirkimų plano ir pirkimų suvestinės tikslinimo poreikis  *(Jeigu reikia tikslinti, įrašoma „Yra“, nurodomas reikalingas tikslinimas ir motyvuotas paaiškinimas (pagrindimas), kodėl atitinkamas poreikis koreguojamas ir negalėjo būti numatytas iki kovo 15 dienos. Motyvuotas paaiškinimas (pagrindimas) nėra reikalaujamas dėl mažos vertės pirkimų*. *Jeigu nereikia tikslinti, įrašoma „Nėra“.)*  Pirkimų planui ir pirkimų suvestinei tikslinti reikalingi duomenys  *(Jeigu reikia tikslinti, nurodomas papildomos (neplaninės) pirkimų plano paraiškos Nr. (paraiška pridedama.)* |

|  |
| --- |
| 6. Siūlomi tiekėjai ir tiekėjų sąrašo pagrindimas (taikoma, jei atliekamas neskelbiamas pirkimas)  *(Išvardijami tiekėjai arba tiekėjų sąrašas pridedamas.)* |

|  |
| --- |
| 7. Numatoma sutarties trukmė (įskaitant pratęsimo galimybes):  *(Pvz., 12 mėn. su galimybe sutartį pratęsti, bet ne daugiau kaip dar 24 mėn.)* |

|  |
| --- |
| 8. Numatomos sudaryti sutarties vertė (bendra suma visam sutarties laikotarpiui, įskaitant pratęsimus) …………………. *(nurodoma suma Eur be PVM ir suma su PVM)*,iš kuriospapildomiems darbams, prekėms, paslaugoms skirta suma *(ar procentinė dalis, proc.)* …………………. *(jei taikoma, nurodoma suma Eur be PVM ir suma su PVM arba procentinė dalis, proc.)*.  Maksimali pasiūlymo kaina turi neviršyti ……………… Eur su PVM*(Taikoma pasiūlymui vertinti. Tuo atveju, kai sutartis sudaroma 12 mėn. su pratęsimais, nurodoma metinė pasiūlymo kaina.)* |

|  |
| --- |
| 9. Maksimalios pasiūlymo kainos pagrindimas. Kaina nustatyta, atsižvelgiant į ……………. *(Nurodomas kainos nustatymo pagrindimas, pvz.: rinkos tyrimas ir (arba) atlikta turimų KMSA sutarčių analizė ir (ar) techninio projekto ekspertizės aktas, kt.).* Pridedamapreliminari sąmata, kurioje pateikiamas planuojamos sudaryti pirkimo sutarties orientacinės vertės skaičiavimas, atliktas atsižvelgiant į skaičiuojamąsias kainas, panašių pirkimų praktiką, rinkos ar kitus tyrimus |

|  |
| --- |
| 10. Finansavimo šaltinis  *(Nurodoma informacija apie asignavimus, skiriamus šiam pirkimui (planuojamos ar turimos lėšos), jų šaltinis (Kauno miesto savivaldybės strateginio veiklos plano priemonės kodas, pavadinimas.)*  Derinimo su finansavimo institucija reikalavimai  *(Įrašoma „Taikomi“ arba „Netaikomi“ (jeigu reikalavimai taikomi, nurodoma tvarka, pagal kurią turi būti derinama su finansavimo institucija (pvz., Centrine projektų valdymo agentūra, Aplinkos projektų valdymo agentūra), pvz.: iki pirkimo procedūrų pradžios arba atlikus pirkimo procedūras iki sutarties sudarymo, arba po sutarties sudarymo.)* |

|  |
| --- |
| 1. *(Pildymas neprivalomas)* Siūlomi minimalūs tiekėjų kvalifikacijos reikalavimai ir kvalifikaciją patvirtinantys dokumentai *(Nurodomi siūlomi reikalavimai ir kvalifikaciją pagrindžiantys dokumentai. Nurodytus reikalavimus ir kvalifikaciją pagrindžiančius dokumentus galima pateikti iki pirkimo dokumentų rengimo pradžios ar nurodytus pakeisti (patikslinti) pirkimo dokumentų rengimo metu.)* |

|  |
| --- |
| 1. *(Pildymas neprivalomas)* Siūloma tiekėjų pasiūlymus vertinti pagal kainos ar sąnaudų ir kokybės santykį; sąnaudas, kurios apskaičiuojamos pagal gyvavimo ciklo sąnaudų metodą; kainą *(tinkamą (-us) žodį (-ius) pasirinkti, kitus pašalinti. Pasiūlymų vertinimo kriterijus galima pateikti iki pirkimo dokumentų rengimo pradžios ar nurodytus pakeisti (patikslinti) pirkimo dokumentų rengimo metu.)* |

|  |
| --- |
| 1. *(Pildymas neprivalomas)* Siūlomi aplinkosauginiai, energijos vartojimo efektyvumo, socialiniai, inovatyvūs reikalavimai, kriterijai, informacija, ar bus atliekamas rezervuotas pirkimas   *(Aprašoma arba aprašas pridedamas kaip atskiras dokumentas. Kriterijus ar informaciją galima pateikti iki pirkimo dokumentų rengimo pradžios ar nurodytus pakeisti (patikslinti) pirkimo dokumentų rengimo metu.)* |

|  |
| --- |
| 14. *(Pildymas neprivalomas)* Siūloma paskelbti Centrinėje viešųjų pirkimų informacinėje sistemoje kvietimą suteikti išankstinę konsultaciją *(nurodoma, kokius klausimus kelti tiekėjams, dėl kurių pirkimo sąlygų reikalavimų ar dokumentų prašyti tiekėjus pasisakyti)*, iš anksto paskelbti pirkimo iniciatoriaus parengtą techninės specifikacijos projektą  *(Informaciją galima nurodyti ar nurodytą pakeisti pirkimo dokumentų rengimo metu.)* |

|  |
| --- |
| 15. *(Pildymas neprivalomas)* Siūlomos sutarties sąlygos  *(Aprašoma arba sutarties projektas pridedamas kaip atskiras dokumentas. Sutarties sąlygas, sutarties projektą bus galima pateikti iki pirkimo dokumentų rengimo pradžios ar pakeisti (patikslinti) pirkimo dokumentų rengimo metu.)* |

|  |
| --- |
| 16. KMSA vadovo įsakymo, kuriuo paskirtas KMSA pirkimo iniciatorius (PPO vadovo įsakymo, kuriuo paskirtas PPO pirkimo iniciatorius), data, Nr., pirkimo iniciatoriaus vardas, pavardė. |

Patvirtinu, kad esu pasirašęs (-iusi) konfidencialumo pasižadėjimą ir deklaravęs (-usi) privačius interesus, jeigu pagal Viešųjų ir privačių interesų derinimo įstatymą man privaloma deklaruoti privačius interesus, arba, jeigu neprivaloma deklaruoti privačius interesus, – esu pasirašęs (-iusi) nešališkumo deklaraciją.

PRIDEDAMA:

*(Išvardijami pridedami dokumentai)*

\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_

(KMSA padalinio (ar PPO), (parašas) (vardas ir pavardė)

inicijavusio pirkimą, vadovo

pareigų pavadinimas)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_

(KMSA pirkimo iniciatoriaus (parašas) (vardas ir pavardė)

(PPO pirkimo iniciatoriaus)

pareigų pavadinimas)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_